Skim Perubatan MADANI ditawarkan secara automatik kepada penerima STR

PUTRAJAYA: Skim Perubatan MADANI yang bermula hari ini sehingga 31 Disember ditawarkan secara automatik kepada penerima Sumbangan Tunai Rahmah (STR) bagi mendapatkan perkhidmatan kesihatan, kata Menteri Kesihatan Dr Zaliha Mustafa.

Menerusi kenyataan hari ini, beliau berkata, penerima STR boleh mendapatkan rawatan menerusi program rintis skim tersebut di pengamal perubatan swasta umum (GP) yang berdaftar di sekitar 10 daerah terpilih.

Daerah terlibat adalah Gombak, Hulu Langat, Klang dan Petaling (Selangor), Kuala Lumpur, Kinta (Perak), Timur Laut (Pulau Pinang), Johor Bahru (Johor), Kota Kinabalu (Sabah) dan Kuching (Sarawak).

“Prapendaftaran adalah tidak diperlukan untuk menikmati manfaat Skim Perubatan MADANI bagi penerima STR dan tanggungannya.

“Mereka hanya perlu membawa kad pengenalan semasa mendapat rawatan di GP yang berdaftar di bawah Skim Perubatan MADANI,” katanya.

Skim Perubatan MADANI merupakan satu inisiatif rintis kerajaan bertujuan untuk menampung keperluan kesihatan golongan B40 terutamanya dalam mendapatkan perkhidmatan penjagaan primer akut atau rawatan pesakit luar kes-kes akut di GP.

Skim itu diumumkan Perdana Menteri Datuk Seri Anwar Ibrahim ketika pembentangan Belanjawan 2023 Februari lepas dan merupakan satu daripada inisiatif kerajaan mengatasi isu kesesakan pesakit di kemudahan kesihatan kerajaan.

Dr Zaliha berkata perkhidmatan percuma yang ditawarkan menerusi skim itu adalah seperti konsultasi, pemeriksaan, ubat-ubatan, prosedur dan rujukan akan diberikan di GP kepada penerima manfaat mengikut pakej yang ditentukan.

Rawatan pesakit luar kes-kes akut percuma yang ditawarkan Skim Perubatan MADANI merangkumi rawatan bagi demam selesema, cirit-birit, muntah, terseliuh, sakit kepala, trauma ringan dan pelbagai lagi.

Beliau berkata pakej rawatan Skim Perubatan MADANI tidak merangkumi rawatan bukan akut antaranya imunisasi rutin, saringan kesihatan, rawatan susulan penyakit tidak berjangkit (NCD) rutin dan rawatan susulan ibu dan anak rutin.

“Perkhidmatan kesihatan bagi keadaan bukan akut yang tidak ditawarkan Skim Perubatan MADANI boleh didapati di Klinik Kesihatan Kementerian Kesihatan (KKM),” katanya.

Dr Zaliha berkata, peruntukan bagi setiap isi rumah menerusi skim tersebut adalah sehingga RM250 bagi setiap isi rumah berkeluarga, RM125 bagi warga emas (tanpa pasangan) dan RM75 bagi kategori bujang.

“Penerima manfaat boleh mendapat beberapa kali rawatan percuma sehingga peruntukan bagi setiap isi rumah telah habis,” katanya.

Beliau berkata, fasa rintis Skim Perubatan MADANI yang dilaksanakan di 10 daerah itu dijangka memberi manfaat kepada 700,000 isi rumah dengan peruntukan sebanyak RM100 juta.

Beliau berkata, KKM melalui ProtectHealth menyasarkan sebanyak 700 GP untuk mendaftar sebagai panel Skim Perubatan MADANI menjelang September ini.

Maklumat lanjut mengenai Skim Perubatan MADANI termasuk semakan kelayakan dan senarai klinik panel boleh didapati di laman sesawang ProtectHealth, selaku pelaksana skim berkenaan iaitu di www.protecthealth.com.my/skimperubatanmadani atau hubungi talian 03-8687 2525. – Bernama

See author's posts


Sumbangan untuk Jaliha cecah RM22,000

MAKKAH: Sumbangan derma orang ramai untuk membantu pesara guru dari Sarawak setelah terlantar sebulan di hospital di sini, sudah mencecah angka lebih RM22,000 setakat petang semalam.

Ia bagi membantu Jaliha Sakli, 56, yang mengidap meningitis menyelesaikan sebahagian bil hospital, yang berjumlah SR116,000 (RM135,612).

Jaliha sudah dibenarkan keluar Hospital Pakar Al-Noor, kira-kira 18 kilometer dari sini Rabu lalu setelah rundingan dengan pihak pengurusan hotel oleh agensi pelancongan yang mengatur pakej umrah.

Jaliha dan suaminya Ahmad Abas Ali, 58, kini menginap di sebuah hotel di sini sementara menunggu penerbangan pulang ke Malaysia.

Ahmad Abas bagaimanapun berkata tarikh sebenar penerbangan melalui Saudi Air itu belum disahkan kerana tertakluk kepada kekosongan.

Katanya, pihak Etika Insurans (Malaysia) mengatakan mungkin penerbangan itu pada Rabu depan, 22 Februari atau lebih awal tetapi belum ada pengesahan diberi.

“Saya masih menunggu pengesahan mereka,” katanya di sini hari ini.

Jaliha sudah pulih tetapi masih lemah untuk berjalan. Namun, pihak Etika mungkin menyediakan jururawat untuk mengiring mereka dalam penerbangan pulang.

Jaliha yang berasal dari Kampung Pangtray, Daro mengidap meningitis dan dimasukkan ke Unit Rawatan Rapi (ICU) hospital itu pada 15 Januari lalu.

Setelah koma selama 11 hari, Jaliha kemudian dimasukkan ke wad biasa.

Ahmad Abas dan isterinya sudah selesai mengerjakan tiga kali umrah dan bersedia untuk berangkat pulang ke Malaysia apabila Jaliha dijangkiti meningitis.

Mereka berdua bersama rombongan melalui agensi pelancongan umrah swasta tiba di sini pada 28 Disember lalu untuk pakej umrah selama 22 hari.

See author's posts


KPT enda ngelanjaraka sesyen ngambi studen baru

SHAH ALAM: Opis Menteri Pelajar Tinggi  (KPT) nadai perambu deka ngelanjaraka sesyen pelajar universiti perintah ba institut pelajar tinggi ba serata menua ketegal penyampau kes positif Covid-19 ba maya ke diatu dipeda betambah.

Menteri ops nya Datuk Dr Noraini Ahmad madahka, kebuah baka nya laban KPT udah nyediaka prosedur operasyen standard (SOP) enggau atur ke patut dititihka genap universiti enggau kolej perintah ba serata menua dikena nagang penyakit nya ari berampit.

“Kami udah bisi SOP enggau atur nerima studen baru sesyen taun tu lalu ngarapka semua orang patut nitihka SOP nya.

“Ba Sabah mega kami deka neruska pengawa ngambi pelajar baka ke udah ditetapka laban ukai semua endur nyadi kategori kandang merah.

Universiti Malaysia Sabah (UMS) ba Kota Kinabalu sereta ukai ba kandang merah.“Taja pia, KPT seruran berunding enggau Ops Menteri Pengerai Malaysia (KKM) sereta nitihka semua atur baka ke udah ditetapka KKM,” ku iya madah ngagai pengarang berita pengudah ngelancharka Program ‘UiTM Prihatin’ kemari.

Iya mansutka jaku munyi nya lebuh diasuh meri komen sekalika KPT deka ngelanjaraka pengawa ngerijista studen sesyen pelajat taun tu ketegal kes Covid-19 ke nyau majak betambah lebih agi ba Sabah.

Sama bisi enggau maya pengerami nya Sapit Penulung Chanselor Universiti Teknologi Mara (UiTM) Prof Emeritus Datuk Dr Mohd Azraai Kassim.

Dulu ari nya lebuh iya bejaku maya pengerami nya iya madahka, mayuh bengkah program udah diatur perintah dikena meri peluang ke sebaka ngagai rayat dikena nyambung pelajar.

Nyadika chunto ku iya, institusyen ke ngemeranka pelajar tinggi Bumiputra nya udah mantu ngemaju sereta nulung ngemansangka sosioekonomi mensia mayauh lebih agi ngagai sida ke kurang pemisi (B40) ba serata menua.

Lebuh bejaku maya pengerami nya Mohd Azraai madahka, Program UiTM Prihatin siti ari mayuh bengkah pejalai ke diatur ba serata menua dikena mantu nambahka akses pelajar tinggi ngagai semua studen lebih agi ari ruang bilik B40.

Ku iya, program nya ke sebedau tu dikumbai ‘Ngubah Destinasyen Anaka Bansa’ ba taun 2010 udah meri penguntung ngagai urung 43,00 iku studen kurang pemisi.

See author's posts


Hartalega akan bayar balik sehingga RM40 juta

KUALA LUMPUR: Hartalega Holdings Bhd (Hartalega) akan membayar balik sehingga RM40 juta yuran pengambilan kerja yang sebelum ini dibayar oleh pekerja asing kepada ejen pekerjaan semasa proses pengambilan tersebut.

Ketua Pegawai Eksekutifnya, Kuan Mun Leong berkata, langkah itu adalah sejajar dengan Dasar Pengambilan Kos Sifar yang dibentuk pada April 2019, untuk melindungi kebajikan pekerja asing dan memastikan mereka bebas daripada sebarang kos pengambilan kerja.

“Syarikat komited untuk terus meningkatkan dasar pematuhan sosial kami sejajar dengan penanda aras antarabangsa. Ini merupakan proses berterusan yang kami sentiasa menambah baik dan kami gembira untuk memaklumkan kemajuan kami setakat ini dengan pembayaran balik yuran pengambilan kerja,” katanya dalam satu kenyataan semalam.

Kuan berkata isu yuran pengambilan dibayar kepada pihak ketiga oleh pekerja asing adalah isu global yang kompleks, memerlukan penglibatan pelbagai pemegang berkepentingan bagi mencari penyelesaian kerana ia adalah tanggungjawab yang dikongsi bersama dan pada tahun lepas Hartalega telah berbincang dengan pelbagai pemegang kepentingan berhubung perkara itu.

Menurutnya, awal tahun ini, syarikat itu melantik pertubuhan bukan keuntungan pihak ketiga dengan rekod pematuhan sosial dan pemulihan yuran pengambilan yang telah terbukti bagi menjalankan temu duga dengan pekerja yang terlibat.

“Meskipun penangguhan akibat Perintah Kawalan Pergerakan (PKP), temu duga ini dijalankan pada Jun 2020.

“Kami menyasar memulakan pemulihan pada suku keempat 2020 dan dijangka selesai dalam tempoh 24 bulan. Sementara itu, kami juga bekerjasama dengan pihak bebas lain bagi menyemak semula pelan pemulihan kami,” katanya.  – Bernama

See author's posts


Nancy ke Santubong, Willie tanding Puncak Borneo

KUCHING: Penyandang kerusi Batang Sadong, Datuk Sri Nancy Shukri, 61, sah berpindah untuk bertanding kerusi Parlimen Santubong.

Penyandang kerusi Puncak Borneo, Datuk Willie Mongin,47, turut disahkan bertanding.

Ini diumumkan Premier Sarawak, Datuk Patinggi Tan Sri Abang Johari Tun Openg yang juga Pengerusi GPS sebentar tadi.

Nancy mengambil alih kerusi Santubong yang sebelum ini disandang Dato Sri Wan Junaidi Tuanku Jaafar, kini mengundur diri.

Kerusi Nancy di Batang Sadong pula diisi muka baharu Rodiyah Sapiee.

Willie pula memenangi kerusi Parlimen Puncak Borneo sebagai calon Parti Keadilan Rakyat (PKR) pada PRU-14 2018, tetapi diterima menganggotai PBB 6 Ogos lalu tanpa sebarang komitmen.

See author's posts


Amaran cuaca sejuk hampir 30 negeri di AS

LOS ANGELES: Amaran cuaca sejuk dikeluarkan di 29 negeri di Amerika Syarikat dengan lebih 65 juta rakyat akan mengalami kesejukan yang melampau.

Ribut beserta salji dan hujan lebat dijangka melanda sebahagian besar kawasan utara Amerika Syarikat minggu ini, Xinhua memetik laporan CBS News pada Rabu.

Rakyat Amerika Syarikat diminta bersiap sedia untuk menghadapi salji, hujan batu, angin kencang dan kemungkinan banjir kilat.

Cuaca ekstrem dijangka menganggu perjalanan dan mengakibatkan bekalan elektrik terputus di kebanyakan wilayah.

Lebih 1,400 penerbangan yang dijadualkan pada Rabu di AS telah dibatalkan, kebanyakannya membabitkan Minneapolis, Denver dan Detroit, menurut laman sesawang penjejakan FlightAware.

– Bernama

See author's posts


BROSS 2020 platform bantu peniaga, penjaja bazar Ramadan

KUCHING: Bazar Ramadan Atas Talian Sarawakku Sayang 2020 (BROSS 2020) telah
dilancarkan secara rasminya bermula hari pertama bulan Ramadan semalam adalah
sebagai platform jualan untuk peniaga dan penjaja di negeri ini.

Menteri Muda Pembangunan Perdagangan Antarabangsa dan Industri, Terminal
Perindustrian dan Pembangunan Usahawan (MINTRED) Datuk Mohd Naroden Majais
berkata, BROSS 2020 dilancarkan atas kerjasama bahagian pembangunan usahawan
MINTRED dengan kerjasama Pentadbir Kumpulan Facebook Bazar Ramadan di Sarawak.

“Program ini dilaksanakan bagi membantu peniaga dan penjaja Bazar Ramadan
untuk mempromosi dan memasarkan produk makanan dan minuman mereka semasa bulan
Ramadan.

“Selain itu, ia juga membuka peluang pekerjaan kepada belia untuk menjadi
‘runner’ atau ‘rider’ bagi penghantaran pesanan makanan yang dibuat secara atas
talian,” katanya kepada pemberita dalam satu kenyataan semalam.

Menurut Naroden, mereka ini bagaimanapun perlu berdaftar dengan Pihak
Berkuasa Tempatan (PBT) serta mematuhi segala Prosedur Operasi Standard (SOP)
yang telah ditetapkan.

Tambahnya, pelaksanaan BROSS ini mempunyai objektifnya sendiri khususnya
dalam meningkatkan ekonomi rakyat.

Antara objektifnya ialah, membantu usahawan dan peniaga makanan dan minuman
terutamanya peniaga kecil-kecilan untuk mempromosi, memasar dan menjual produk
dengan efisien dan selamat semasa bulan Ramadan secara atas talian.

Selain itu, katanya, kewujudan BROSS ini juga dilihat membantu memudahkan
orang awam untuk mendapatkan produk makanan dan minuman semasa bulan Ramadan
dengan lebih mudah, cepat dan selamat dan secara tidak langsung mengurangkan
pergerakan orang awam keluar dari rumah semasa Perintah Kawalan Pergerakan
(PKP).

“Platform jualan ini turut menyediakan SOP dan Garis Panduan Keselamatan
Makanan Bagi Produk Makanan Yang Dijual Secara Atas Talian yang dikeluarkan
oleh PBT dan Kementerian Kesihatan Malaysia (KKM) yang perlu dipatuhi oleh
pengusaha, peniaga dan penghantar makanan,” ujarnya.

SOP dan garis panduan tersebut, katanya bertujuan memastikan kebersihan dan
keselamatan makanan yang disediakan oleh usahawan dan peniaga yang dihantar
oleh penghantar selamat diterima dan dimakan oleh pelanggan khususnya ketika
situasi penularan wabak Covid-19 ini.

Dalam masa sama, ia juga dapat meningkatkan kesedaran dan sikap
tanggungjawab para usahawan dan peniaga serta masyarakat berkaitan pengendalian
makanan dan keselamatan  dalam
mengurangkan penularan wabak COVID-19, kata Naroden.

“Peniaga dan usahawan juga digalakkan untuk mendaftar dalam aplikasi HELPY
yang merupakan salah satu platform e-dagang bagi memasarkan dan menghantar
produk-produk dan juga perkhidmatan mereka.

“Aplikasi HELPY ini juga dilihat membantu melancarkan lagi operasi
penghantaran produk daripada usahawan dan peniaga BROSS semasa tempoh PKP,”
katanya.

Beliau memberitahu, pelaksanaan program BROSS dan penglibatan HELPY akan
meningkatkan lagi penyertaan dan penglibatan usahawan, peniaga dan masyarakat
dalam penggunaan platform e-dagang dalam era ekonomi digital masakini.

Pada masa sama, MINTRED
turut membuat survei tentang penglibatan usahawan/peniaga dalam Bazar Ramadan
di setiap bahagian menggunakan pautan seperti berikut https://forms.gle/kVEKePGviyFQHXN69
dan memohon usahawan-usahawan dan eniaga mengisi survei tersebut.

See author's posts


MHPS capai bahagian pasaran teratas

JEPUN: Mitsubishi Hitachi Power Systems, Ltd. (MHPS), mencapai bahagian
pasaran teratas bagi sistem penyahsulfuran gas serombong (FGD) pada tahun 2019,
dengan memperolehi 37.2 peratus daripada pasaran global.

Menurut satu laporan penyelidikan pasaran terkemuka, untuk tempoh enam
tahun yang terakhir, MHPS telah memperolehi bahagian pasaran terkemuka dunia
dengan 37 peratus, dengan menyampaikan sistem itu dengan gabungan output 51.010
MW.

Ini adalah kali kelima MHPS telah memperoleh bahagian pasaran teratas di
dalam tempoh ini.

MHPS telah menyatukan teknologi persekitaran bagi loji kuasa terma yang
telah dibangun dan dikumpulkan oleh Mitsubishi Heavy Industries, Ltd. (MHI) dan
Hitachi, Ltd., dengan menyediakan syarikat itu dengan keupayaan untuk
menawarkan sebuah Sistem Kawalan Kualiti Udara (AQCS) bersepadu yang terdiri
daripada FGD, Pengurangan Pemangkinan Terpilih (SCR) untuk denitrifikasi, dan
Pemendak Elektrostatik (ESP) bagi sistem pengumpulan habuk.

Pemusatan ini telah membentuk satu asas bagi MHPS sebagai satu-satunya
pengeluar di dunia yang dapat menawarkan cadangan secara bersendirian dan
menyediakan sistem ini.

Teknologi mereka yang terkemuka di dunia yang dapat dengan banyaknya
mengurangkan bahan pencemar udara seperti sulfur oksida (SOx), nitrogen oksida
(NOx), dan bahan zarahan, sekali gus membantu meningkatkan persekitaran global
dengan ketara.

MHPS telah menghantar lebih daripada 300 sistem FGD kepada pasaran global.

“Kami telah mengembangkan perniagaan itu dengan menyediakan teknologi
dan panduan di negara dan wilayah di mana permintaan untuk AQCS termaju telah
meningkat seiring dengan pembangunan ekonomi, dan menerapkan teknologi ini di
dalam projek-projek pembangunan bersama dengan Mitsubishi Shipbuilding Co.,
Ltd. untuk peralatan penyahsulfuran bagi kapal-kapal. MHPS juga mempunyai
bahagian pasaran global terkemuka bagi sistem SCR, dan adalah merupakan sebuah
peneraju industri,” katanya dalam kenyataannya semalam.

Bergerak ke hadapan, dengan didorong oleh sokongan kuat yang ia diterima
daripada pelanggan yang telah menghasilkan di dalam bahagian pasaran yang
begitu besar, MHPS akan memberikan tumpuan yang lebih kepada usaha mereka  pada penerapan AQCS secara meluas dan pada
masa yang sama menilai dengan tepat keperluan pelanggan, serta menyediakan
jaminan tenaga yang penting kepada pembangunan ekonomi, menggalakkan
penyahkarbonan tenaga, dan menyumbang kepada pemeliharaan persekitaran global.
– Bernama

See author's posts


UNIMAS rangka pendekatan lebih agresif

KOTA SAMARAHAN: Universiti Malaysia Sarawak (UNIMAS) merangka pendekatan lebih agresif pada tahun ini dalam mengeratkan dan menguatkan peranan, sumbangan serta penglibatannya dalam pengembangan ilmu melalui perancangan dan pembentukan kerjasama rakan-rakan strategik di universiti-universiti pengajian tinggi di Kalimantan, Indonesia.

Naib Canselor UNIMAS, Profesor Datuk Dr. Mohamad Kadim Suaidi berkata, dengan pengumuman Nusantara di Palangkaraya, Kalimantan Timur sebagai ibu negara Indonesia yang baharu, UNIMAS juga komited untuk terus menempa nama dan melonjakkan keberadaannya di antara barisan institusi pengajian tinggi yang terulung di wilayah Borneo.

“Kerjasama strategik ini amat penting dalam usaha memantapkan pelbagai jalinan kerjasama, bukan hanya dalam aspek akademik tetapi juga dalam aspek-aspek lain yang boleh memberi manfaat kepada pelajar, warga universiti dan masyarakat keseluruhannya di kedua-dua buah negara.

“Antaranya, kebersamaan dalam pelbagai bidang seperti penyelidikan dan penerbitan, perkongsian sumber mobiliti penyelidik dan pelajar, serta penganjuran ata penyertaan ekspo penyelidikan dan inovasi,” katanya.

Beliau berkata demikian ketika berucap pada Majlis Amanat Naib Canselor UNIMAS 2022 di DeTAR PUTRA UNIMAS, Kota Samarahan, semalam.

Tambahnya, UNIMAS yakin, kerjasama dan komitmen yang akan dimeterai ini bakal meneroka program-program kerjasama yang boleh diperkembangkan dari semasa ke semasa.

“Selain daripada memperluaskan bidang kerjasama, universiti berharap kolaborasi ini bakal menjadi wadah bagi para penyelidik berkongsi penemuan dan hasil penyelidikan terkini serta bertukar pandangan dalam permasalahan semasa,” ujarnya.

Selanjutnya, kolaborasi ini akan membuka ruang perkongsian pengalaman untuk mencari atau menzahirkan pendekatan yang terbaik dalam menangani sesuatu isu.

“Impak keberhasilan kerjasama ini dilihat bakal menyemarakkan lagi kegiatan ilmiah dalam kalangan para penyelidik di institusi-institusi pengajian tinggi di rantau ini secara amnya, dan di UNIMAS khususnya,” jelasnya.

Dalam masa yang sama, Perdana Menteri baru-baru ini telah melancarkan Yayasan MYSDG. Tujuannya adalah untuk merapatkan jurang pembiayaan dan memudahkan inisiatif bersama oleh pelbagai pihak berkepentingan bagi menterjemah aspirasi SDG kepada tindakan praktikal melalui kerjasama pelbagai pihak.

“Justeru, dalam amanat Menteri Pengajian Tinggi, beliau turut menekankan tentang Education for Sustainable Development (ESD) yang merupakan pembolehdaya utama dalam mencapai SDG.

“Oleh itu, kita perlu mengambil peluang ini dengan menyatukan semua kekuatan dan mengoptimumkan kepakaran sedia ada di UNIMAS untuk mencapai keseimbangan persekitaran masyarakat dan ekonomi khususnya di Sarawak dan Malaysia, amnya,” katanya lagi.

Bagi menarik kedatangan pelajar antarabangsa untuk mengikuti program pengajian yang ditawarkan oleh UNIMAS, universiti akan mewujudkan kampus baharu yang merupakan satu kaedah pemangkin dalam pengantarabangsaan sesebuah universiti.

Penubuhan kampus satelit di Cyberjaya adalah ibarat pintu gerbang yang mampu menarik pelajar-pelajar dan komuniti antarabangsa agar dapat membawa jenama UNIMAS ke peringkat global.

Kampus Cyberjaya menawarkan fleksibiliti dan mobiliti dalam usaha pendidikan melangkau benua, ataupun ‘cross-border curriculum’.

Selain itu, kampus ini bertindak sebagai jendela promosi UNIMAS bagi para pemegang taruh yang belum berpeluang menjejak kaki ke Bumi Kenyalang. Dengan adanya kampus satelit Cyberjaya ini juga, UNIMAS akan dapat memperkasakan agenda edu-tourism.

Oleh NUR AIN OTSMAN

See author's posts


Pembukaan pusat internet  di zon hijau dibenarkan

KUCHING: Kerajaan Sarawak membenarkan pembukaan pusat internet di zon
hijau, namun perlu mematuhi segala garis panduan yang ditetapkan, kata Timbalan
Ketua Menteri Datuk Amar Douglas Uggas Embas.

Douglas berkata pusat internet itu merupakan antara inisiatif di bawah
Program Pemberian Perkhidmatan Sejagat oleh Suruhanjaya Komunikasi dan
Multimedia Malaysia (SKMM) dalam tempoh pelaksanaan Perintah Kawalan Pergerakan
(PKP).

“Semasa penguatkuasaan PKP ini, kami melarang perjalanan dari zon merah ke
zon hijau. Jadi sekiranya pusat internet berkenaan menggunakan tenaga kerja
dalam kawasan tempatan, kami membenarkan mereka beroperasi.

“Pusat internet ini perlu bagi kegunaan orang ramai untuk menyemak bantuan
BPN (Bantuan Prihatin Nasional) dan sebagainya tetapi yang penting sesiapa
sahaja yang menggunakan pusat itu perlu mengamalkan jarakan sosial dan
kebersihan diri,” katanya yang juga Pengerusi Jawatankuasa Pengurusan Bencana
Negeri (JPBN)  pada sidang media harian
COVID-19 di sini, semalam.

Antara kemudahan yang disediakan di pusat berkenaan adalah perkhidmatan
internet jalur lebar berkelajuan tinggi, kursus dan latihan ICT serta e-dagang
yang telah meningkatkan kemahiran masyarakat setempat dan sehingga kini
terdapat 870 pusat internet yang sedang beroperasi di seluruh negara.

Dalam pada itu, Uggah berkata Lembaga Pemasaran Pertanian Persekutuan
(FAMA) juga telah mencadangkan untuk mewujudkan beberapa Pasar Tani di Sarawak
bagi kemudahan para penternak, petani dan nelayan untuk memasarkan hasilan
mereka.

“Namun pelaksanaan terhadap cadangan itu tertakluk kepada kelulusan
daripada Kementerian Kerajaan Tempatan dan Perumahan Sarawak,” katanya.

Sementara itu, Uggah berkata beliau kagum dengan rakyat Sarawak yang
semakin menunjukkan kesungguhan untuk menjalankan urusan jual beli dalam tempoh
PKP ini menggunakan perkhidmatan e-dagang atau pembelian dalam talian.

“Saya nampak ada banyak peniaga yang meneruskan perniagaan mereka
menggunakan perkhidmatan secara online (dalam talian) dan ini sekali gus dapat
mengurangkan perjumpaan sosial dalam kalangan masyarakat,” katanya.-Bernama

See author's posts


La Liga Sepanyol bermula Jun?

LA LIGA SEPANYOL

LA Liga semalam mengumumkan bahawa ia merancang untuk memulakan semula kempen liga Sepanyol pada Jun setelah lebih dua bulan tanpa permainan kerana wabak Covid-19.

Latihan secara individu akan dimulakan untuk pemain minggu ini setelah pemerintah negara itu meringankan langkah-langkah yang berkaitan dengan sukan.

“Kesihatan rakyat adalah yang terpenting, jadi kami mempunyai protokol komprehensif untuk menjaga kesihatan semua orang yang terlibat ketika kami berusaha untuk menghidupkan kembali La Liga,” kata presiden liga Javier Tebas dalam kenyataan itu.

“Keadaan seperti ini tidak pernah terjadi sebelum ini, tetapi kami berharap dapat kembali bermain pada bulan Jun dan menyelesaikan musim 19/20 musim panas ini,” tambahnya.

Mulai hari Selasa, pemain bola sepak profesional di Sepanyol akan menjalani ujian untuk Covid-19 dan hanya akan dibenarkan kembali ke latihan setelah keputusan negatif dihasilkan.

Seorang sumber memberitahu AFP, Real Madrid akan bertemu pada hari Selasa untuk memutuskan jadual mereka dan merancang untuk kembali berlatih minggu ini.

Saingan ibu kota Atletico Madrid di jangka akan memulakan ujian pada hari Khamis  dengan kempen yang ditangguhkan sejak 12 Mac dengan baki 11 pusingan lagi.

Pada bulan April, Tebas berkata divisyen satu dan divisyen dua Sepanyol boleh bermula pada 28-29 Mei, 6-7 Jun atau 28-29 Jun dan boleh diadakan dalam stadium kosong.

Kerajaan Sepanyol terus meredakan langkah ‘lockdown’ yang berkaitan dengan penyakit pada hari Selasa yang telah meragut lebih daripada 25,400 nyawa menurut angka rasmi.

Menurut angka La Liga bola sepak profesional menyumbang 1.37% daripada KDNK negara dan mencipta 185,000 pekerjaan. – AFP

See author's posts


32 MAUT bas terjunam

PERU: Seramai 32 penumpang mati, termasuk dua kanak-kanak dan lebih daripada 20 cedera ketika sebuah bas jatuh dari tebing di Peru pada awal Selasa, kata para pegawai, dalam kemalangan pengangkutan ketiga di negara itu dalam empat hari.

Kemalangan itu berlaku di jalan sempit Carretera Central sekitar 37 batu (60 kilometer) timur ibu kota Lima.

“Malangnya, pada masa ini, ada 32 orang mati,” kata Cesar Cervantes, komander polis.

Seorang budak lelaki berusia enam tahun dan seorang gadis berusia tiga tahun adalah antara yang mati, kata polis.

Terdapat 63 penumpang di dalam bas.

Usaha mencari dan menyelamat sedang dijalankan untuk kemungkinan mangsa yang selamat dan untuk mendapatkan mayat, kata jabatan polis di Twitter.

Cervantes mengatakan “kelalaian” menyumbang kepada kemalangan pada Selasa, sambil menambah bahawa bas itu dalam perjalanan “dengan kelajuan tinggi.”

Ia menghantam batu dan terjun ke dalam jurang sedalam 650 kaki (200 meter), mengikut akaun mangsa

Pada Ahad, 22 orang mati ketika dua kapal bertembung di sungai Amazon di Peru. Bilangan yang belum ditentukan masih ada.

Dua hari sebelumnya, sebuah bas lain jatuh ke jurang di tenggara negara itu, mengorbankan 17 orang.

Kemalangan jalan raya adalah perkara biasa di negara Andean kerana faktor-faktor termasuk pemandu kenderaan yang laju, lebuh raya yang tidak diselenggara dengan baik, kekurangan papan tanda jalan dan penguatkuasaan keselamatan lalu lintas yang buruk. – AFP

See author's posts


TTB B dinobat Raja Libas Simanggang

REGU TTB B ditabal sebagai Raja Libas Simanggang 2020 apabila muncul juara Kejohanan Sepak Takraw Cabaran Libas Simanggang dalam aksi final yang berlangsung di Dewan Tertutup Kompleks Sukan Sri Aman semalam.

Dalam perlawanan akhir itu, regu TTB B yang menurunkan regu terkuat tidak menghadapi masalah untuk membenam regu Project FT dengan memenangi kedua-dua set 21-17 dan 21-15 pada saingan berlangsung dengan penuh aksi yang penuh mendebarkan.

Justeru, kemenangan tersebut membolehkan regu TTB B berjaya membawa pulang hadiah wang tunai berjumlah RM1,000, piala iringan beserta medal, manakala regu Project FT yang muncul naib juara menerima hadiah wang tunai sebanyak RM700, piala iringan dan medal.

Sementara itu, regu Masimo 83 dan LA Distrixx pula berada di tempat ketiga bersama apabila mereka masing-masing tewas pada aksi separuh akhir.

Oleh itu, kedua-dua regu terbabit membawa pulang hadiah wang tunai sebanyak RM300 dan medal ditempat ketiga.

Terdahulu, anugerah khas kepada pemain apit kanan TTB B, Jenua dipilih sebagai Raja Libas, anugerah apit kiri terbaik pula dianugerahkan kepada pemain Dilaxy Ace66, Alexius Inggang.

Tekong terbaik pula dianuge- rahkan kepada pemain TTB B, Alpaje Remigius dan anugerah Pemain Paling Veteran adalah pemain daripada regu TSKA, Abang Ahmad Abang Suhailie.

Sebanyak 32 buah regu telah berentap pada Kejohanan Sepak Takraw Cabaran Raja Libas Simanggang 2020 yang bermula pada 18 Disember lalu dan berakhir semalam.

Kejohanan itu dianjurkan oleh Persatuan Sepak Takraw Bahagian Sri Aman (PESTASA) dengan kerjasama Kelab Sepak Takraw Simanggang (KERAS) dan Keme- nterian Belia dan Sukan Sarawak Bahagian Sri Aman.

Kesemua hadiah pemenang disampaikan oleh Ahli Majlis Tertinggi (AMT) Persatuan Sepak Takraw Sarawak (PSS), Jaya Awang dan Presiden Kelab Sepak Takraw Simanggang, Awang Putra Yusri Awang Redzuan.

Turut hadir Pengerusi Jawatankuasa Pengelola Kejohanan, Zaidil Ripin, AMT PSS, Jaffary Idris dan Bujang Hosen serta Rafidah Morshidi mewakili Pegawai Penguasa, Pejabat Kementerian Belia dan Sukan Sarawak, Bahagian Sri Aman.

Oleh ADI SAFARMAN

See author's posts


Komuniti Bung Jagoi kongsi ilmu

Universiti Malaysia Sarawak (UNIMAS) dengan kerjasama Komuniti Pelancongan Bung Jagoi dan Jawatankuasa Pembangunan Kawasan Jagoi (JADC)  menganjurkan program Simposium Komuniti Mowah Semadi Glungon Kek Bung Jagoi pada 26 dan 27 September 2022.

Program tersebut berjaya mengumpul para pengusaha pelancongan komuniti di sekitar Bau, Kuching dan Padawan untuk bertukar-tukar  pendapat dalam memastikan pelaksanaan pelancongan lestari di dalam destinasi community-based ecotourism (CBET) masing-masing.

Simposium dua hari tersebut yang diadakan di Pusat Maklumat Pelancong Bung Jagoi, Kampung Duyoh telah dirasmikan oleh Kr.  Paul Nohan, Pengerusi JK Pelancongan Bau mewakili  Anielia  Siam.

Kr.  Paul Nohan dalam ucapannya berkata, pihak Majlis Daerah akan memperkasakan pemasaran destinasi pelancongan menerusi program-program kerjasama selain keterlibatan aktif komuniti-komuniti pengusaha pelancongan di Bau dalam menjayakan program anjuran majlis.

“Hasil perbincangan dua  hari di kampung Duyoh ini akan diterjemah kepada intervensi dan polisi bagi memastikan kelestarian pelancongan di daerah Bau secara khusus dapat dilaksanakan,” katanya.

Pelbagai modul perkongsian termasuk demonstrasi telah disampaikan oleh komuniti Bung Jagoi kepada para peserta sepanjang program tersebut.

Para peserta turut merasai hospitaliti pelancongan unik Bung Jagoi yang teretak 325 meter dari aras laut dan telah mendapat pengiktirafan Responsible Tourism Destination dan Platinum SMART Community.

Menurut salah seorang peserta, Sinah Dihoi yang merupakan pengusaha pelancongan Bung Podad, program sebegini perlu dianjurkan dalam membantu komuniti setempat bersama-sama dengan kerajaan tempatan bagi menjadikan pelancongan di kawasan Bau lebih mantap dan mampu bersaing dengan destinasi di kawasan lain.

Sementara itu, Amirrudin Abdullah, Pengurus De’Remin Sapit yang turut menyertai program ini berkata,  banyak yang beliau pelajari daripada penganjuran simposium ini termasuklah beberapa aspek pengurusan pelancongan yang boleh di aplikasi di tempat beliau.

Sementara itu, pensyarah UNIMAS Benjamin H Ottot merangkap ketua  penyelaras program,  menyambut baik usaha berterusan dan kerjasama daripada Pejabat Daerah Bau dalam terus mendokong komuniti pelancongan Bau menerusi kerjasama strategik dengan pihak universiti.

Menurut beliau, kejayaan penganjuran simposium ini oleh pihak komuniti akan menjadikan komuniti Bung Jagoi sebagai komuniti MyRA 5 bintang seumpamanya di Sarawak.

Penganjuran simposium ini adalah sebahagian daripada aktiviti Pesta Tasik Biru 2022 yang dilaksanakan di luar kawasan tasik. Pengembangan penganjuran di luar kawasan Tasik Biru adalah ilham Pegawai Daerah,  Anielia Siam.–UNIMAS

See author's posts


Kastam Sabah rampas rokok bernilai RM1.65 juta

TAWAU: Jabatan Kastam Diraja Malaysia (JKDM) Zon Sabah merampas pelbagai jenis rokok seludup bernilai lebih RM1.65 juta  menerusi Ops Supply Raya di sekitar daerah Tawau, sejak 24 April lepas  sehingga Jumaat lepas.

Penolong Ketua Pengarah Kastam Zon Sabah, Datuk Abdullah Jaapar berkata, pelbagai jenis dan jenama rokok tanpa cukai dirampas dalam beberapa serbuan dan pemeriksaan dengan anggaran rampasan berjumlah RM363,364 dengan jumlah cukai sebanyak RM1,288,504.60.

“Antara rampasan terbesar dibuat pada jam 4.30 pagi, 15 Mei lalu di sebuah rumah di Kampung Sri Aman, tidak jauh dari lokasi serbuan pertama, yang menemukan beberapa kotak mengandungi pelbagai jenis dan jenama rokok seludup RM242,900,” katanya dalam satu kenyataan semalam.

Abdullah berkata beberapa serbuan dan pemeriksaan akan diteruskan sehingga 25 Mei ini.

Beliau menjelaskan, walaupun tiada sebarang tangkapan dibuat, operasi berterusan yang dijalankan  berjaya menggagalkan sindiket penyeludupan rokok di daerah ini. –  BERNAMA

See author's posts


Premier Randau Belia Sarawak

KUCHING: Kerajaan Sarawak memperuntukkan dana lebih RM200 juta bagi pembinaan kampus baharu Kolej Universiti i-CATS berhampiran Kampung Trombol, Telaga Air dekat sini.

Premier Sarawak Datuk Patinggi Tan Sri Abang Johari Tun Openg berkata, pembinaan kampus baharu bertujuan untuk menawarkan lebih banyak peluang pendidikan kepada rakyat Sarawak tanpa mengira kaum.

“Kita pilih Trombol kerana ia terletak di tepi pantai, sambil belajar sambil bersenorok sikit-sikit dengan angin laut. Kalau belajar sahaja, kita jadi bosan.

“Pembinaan kampus baharu ini akan dilaksanakan bermula 2023,”katanya pada Program Randau Belia Islam bersama Premier Sarawak di Dewan kompleks Islam di sini hari ini.

Abang Johari turut menjelaskan bahawa kos pembinaan kampus baharu itu ditanggung sepenuhnya oleh kerajaan Sarawak.

“Sebab itu saya berani buat kampus baharu Kolej Universiti i-CATS di Kampung Trombol kerana kita sudah mempunyai duit hasil yang diperolehi.

“Dengan siapnya kampus baharu itu nanti, ia akan menyediakan lebih banyak peluang kepada rakyat negeri ini untuk menimba ilmu dan kemahiran mereka.

“Malah hasil peningkatan pendapatan, kerajaan Sarawak telah mengambil alih dan memiliki 100 peratus aset Universiti Swinburne, Universiti Curtin, Universiti Teknologi Sarawak (UTS) di Sibu dan menaik taraf iCats sebagai kolej universiti serta meningkatkan Pusat Kecemerlangan Teknikal Sarawak (CENTEXS) sebagai pusat latihan,” katanya.

Abang Johari berkata, sejak memimpin negeri ini, pendapatan Sarawak bertambah sekali ganda.

“Sepanjang 40 tahun karier saya sebagai pemimpin, pendapatan negeri yang tertinggi saya lihat ialah RM6 bilion tetapi pada hari ini nilainya ialah RM10 bilion,” katanya.

Turut hadir, Timbalan Menteri Utiliti dan Telekomunikasi Sarawak Datuk Dr Abdul Rahman Junaidi, Yang Dipertua Majlis Islam Sarawak Datu Misnu Taha, Mufti Negeri Sarawak Datu Kipli Yassin, Pengarah Jabatan Agama Islam Sarawak, Khalidi Ibrahim, dan Pengurus Besar Tabung Baitulmal Sarawak, Datu Abg Mohd Shibli Abg Mohd Nailie.

Oleh AZREEN KERIA

See author's posts


500 perwakilan berkampung di Kuching

LAWATAN… Datuk Bandar Majlis Bandaraya Kuching Selatan (MBKS) Datuk Wee Hong Seng melawat pameran yang diadakan dalam Persidangan Perubatan Transfusi Kebangsaan (NTMC) ke-10 2022.

KUCHING: Sekitar 500 perwakilan berdaftar berkumpul di pusat bandar semalam untuk Persidangan Perubatan Transfusi Kebangsaan (NTMC) ke-10 2022, yang diadakan buat pertama kali di Malaysia Timur.

Anjuran Persatuan Transfusi Darah Malaysia (MBTS) bersama Perkhidmatan Transfusi Darah Hospital Umum Sarawak dan disokong Biro Konvensyen Sarawak, persidangan itu akan diadakan selama tiga hari, bermula 9 hingga 11 Oktober.

Persidangan itu juga diadakan sempena Hari Akademi Transfusi Darah Persatuan Antarabangsa.

Presiden MBTS merangkap pengerusi penganjur persidangan Datuk Dr Faraizah Abdul Karim berkata persidangan itu, bertemakan ‘Cabaran dan Peluang dalam Perubatan Transfusi’, akan menampilkan dua pleno dan lapan simposium yang mengetengahkan cabaran sedia ada dan kemungkinan peluang dalam Perubatan Transfusi.

“Adalah diharapkan persidangan ini dapat memberi inspirasi kepada paradigma baharu amalan, perkhidmatan dan penjagaan dalam usaha kami untuk memberikan perkhidmatan yang lebih baik dan menghasilkan hasil yang unggul kepada pesakit.

“Kami mempunyai penceramah kehormat dari Malaysia, Singapura, Thailand, Australia, New Zealand, Hong Kong, Taiwan, Filipina, Jepun, Korea, China, Belanda dan Brazil,” katanya menjelang majlis perasmian yang diadakan di sebuah hotel di sini pada Ahad.

Pempamer pada persidangan itu termasuk Grifols, BMS Biorad, Terumo, Abbott, Fresenius Kabi, Roche, Medilife, Transmedic, Octopharma, Compai, Iftitah Solutions, MHNexus, Strait Scientific dan banyak lagi.

Poster dan pembentangan lisan oleh delegasi dari pelbagai negara turut dibentangkan untuk berkongsi hasil kerja dan strategi mereka

dalam penjagaan pesakit.

Dalam pada itu mewakili Premier Sarawak Datuk Patinggi Tan Sri Abang Johari Tun Openg untuk merasmikan majlis itu ialah Datuk Bandar Majlis Bandaraya Kuching Selatan (MBKS) Datuk Wee Hong Seng.

Turut hadir Pengarah Hospital Umum Sarawak (SGH) Dr Ngien Hie Ung;  Ketua Perkhidmatan Transfusi Negara Dr Afifah Hassan;  Ketua Jabatan Perkhidmatan Transfusi SGH Dr Mohammad Masrin Zahrin;  Timbalan Pengarah Jabatan Kesihatan Negeri Sarawak (JKNS) Dr Azlee Ayub serta tetamu kehormat yang lain.

Oleh AZREEN KERIA

See author's posts


Hantar pasukan kuat GPS ke Dewan Rakyat

Oleh Azreen Keria

KUCHING: Rakyat Sarawak disarankan untuk melaksanakan hak demokrasi mereka pada 19 November dan menghantar pasukan Gabungan Parti Sarawak (GPS) yang kuat ke Dewan Rakyat.

Timbalan Premier Sarawak Dato Sri Dr Sim Kui Hian ini untuk menguatkan lagi suara di Parlimen bagi memperjuangkan hak negeri yang termaktub dalam Perjanjian Malaysia 1963 (MA63).

“Rakyat Sarawak mesti merebut peluang ini untuk melakukan sesuatu untuk negeri mereka selepas 59 tahun berada di Malaysia.

“Keluar untuk mengundi pada 19 Nov, dan ia  sekali dalam hidup kita, bahawa selepas 59 tahun di Malaysia, kita mendapat (satu) peluang untuk menghantar pasukan GPS yang kuat untuk menuntut apa yang termaktub dalam MA63 termasuk Perkara 112(D) Perlembagaan Persekutuan mengenai pembiayaan geran tahunan dan cukai pendapatan serta autonomi penjagaan kesihatan kami.

“Ramai dalam kita tidak berpuas hati dengan keadaan klinik dan hospital di negeri ini dan kami mengambil semula (penjagaan kesihatan) dan menjalankan sendiri termasuk autonomi pendidikan,”katanya ketika ditemui pemberita selepas majlis penyalaan lampu Padungan di sini malam tadi.

Dr Sim berkata, lakukan ini untuk terus memperjuangkan hak Sarawak yang terhakis.

“Gembira atau tidak, kita berpeluang merebut peluang ini untuk menjalankan tanggungjawab yang turut menyumbang kepada kerajaan (persekutuan) yang stabil.

“Malah model semasa Kementerian Kesihatan, yang berasaskan populasi, tidak sesuai untuk Sarawak.

“Walaupun Sarawak tidak mempunyai jumlah penduduk yang ramai, negeri ini masih perlu menjaga keperluan penjagaan kesihatannya.

“Saya percaya bahawa tiada gabungan politik akan mendapat majoriti pada malam (keputusan) pilihan raya nanti.

“Sekali lagi saya merayu kepada pengundi di Sarawak untuk menyokong GPS supaya ia berada dalam kedudukan yang lebih baik.

“GPS tidak mempunyai pakatan dengan sesiapa di Sabah dan Semenanjung Malaysia.  Kami nak bercakap dengan pemenang kerana tidak ada gunanya bercakap dengan yang kalah.

“Sesiapa yang menang perlu bercakap dengan GPS pada malam pilihan raya.  Kita semua mesti kekal bersatu dan tunjukkan kepada seluruh Malaysia apa yang Sarawak lakukan,” katanya.

See author's posts


Ratu Elizabeth II zahir ucapan takziah

KUCHING: Ratu Britain, Elizabeth II dan kerajaannya semalam menzahirkan ucapan takziah kepada keluarga pahlawan negara, mendiang Datuk Awang Raweng yang meninggal dunia pada usia 104 tahun, Jumaat lepas.

Kapten Kumpulan Penasihat Pertahanan Suruhanjaya Tinggi Britain Simon Hindmarsh menyampaikan pesanan raja kepada keluarga itu pada upacara pengebumian mendiang Awang di Makam Pahlawan di sini semalam.

Bercakap kepada pemberita selepas upacara itu, Hindmarsh berkata, beliau mendapat tahu mengenai pemergian bekas anggota Iban tracker itu semalam dan segera memberi keutamaan untuk datang ke negeri ini, untuk memberi penghormatan kepada ahli keluarga mendiang.

“Ia bukan hanya saya secara peribadi tetapi juga bagi pihak Ratu Elizabeth II, raja serta kerajaan Britain kepada askar yang hebat ini,” katanya.

Hindmarsh berkata Awang telah bertemu Ratu Elizabeth II beberapa kali kerana beliau adalah satu-satunya rakyat Malaysia yang menerima pingat George Cross yang dinamakan sempena Raja George VI dari England, yang dianugerahkan kepadanya pada November 1951.

“Pingat George Cross adalah penghormatan kedua tertinggi yang dianugerahkan kepada anggota tentera dan orang awam yang memaparkan watak luar biasa seperti yang ditunjukkan oleh Awang pada 1951, yang berkhidmat dengan tentera British untuk memerangi kebangkitan komunis di semenanjung Tanah Melayu ketika itu,” katanya.

Sementara itu, Panglima Medan Timur Tentera Darat, Lt Jen Datuk Mohd Zakaria Yadi berkata mendiang Awang diberi upacara pengebumian tentera sepenuhnya.

“Saya bagi pihak Angkatan Tentera Malaysia, mengucapkan takziah kepada keluarga mendiang Datuk Sarjan Awang dan mengucapkan terima kasih atas jasa dan pengorbanannya kepada negara,” katanya. – Bernama

See author's posts


“Masih banyak perlu dilakukan”

“MASIH banyak yang perlu dilakukan pemain untuk mencapai kesempurnaan. Kerja keras dan kerjasama setiap pemain dalam pasukan penting ke arah mencapai matlamat itu,” ungkap ketua jurulatih Sri Aman FA, Sufian Ibrahim walaupun cemerlang di peringkat awal kempen Liga SSC-FAS setakat ini.

Jelasnya lagi, walaupun diakui prestasi serta keserasian diantara pemain menampakkan peningkatan, dan berjaya mengutip enam mata hasil daripada dua perlawanan, beliau tetap berasakan pasukan belum lagi sempurna dan di beberapa posisi perlu diperkemaskan lagi.

Namun Sufian yang dibantu oleh dua Kembar Sari, Ramos dan Ramles Sari itu tetap bersyukur kerana misi memburu kemenangan kedua berturut-turut telah tercapai.

“Sebenarnya memang saya kena melakukan penambahbaikan selepas menilai perlawanan kedua tempoh hari.

“Walaupun kita menang, tetapi dua gol itu dijaringkan pada separuh masa pertama dan selepas itu, kita dah dapat lihat beberapa kelemahan, jadi perkara itu kita perlu perbaiki.

“Pemain sedikit hilang tumpuan terutamanya pada aksi 20 minit terakhir perlawanan disebabkan beberapa insiden kekasaran telah berlaku oleh kedua-dua pasukan, namun pemain kita masih berjaya mengimbangi perlawanan sehingga ke wisel penamat,” katanya kepada Utusan Sarawak semalam.

Bagaimanapun, Sufian ternyata gembira dengan pencapaian para pemainnya yang mula menampakkan persefahaman untuk membentuk satu pasukan yang mantap.

Apapun, beliau mengingatkan anak-anak buahnya agar tidak terlalu terbawa-bawa dengan kejayaan mereka itu, sebaliknya memberi sepenuhnya fokus kepada perlawanan ketiga mereka di gelanggang lawan menentang pasukan Sibu FA pada 10 April (Sabtu) ini di Kompleks Sukan Bintangor.

“Saya harap semua pemain sudah bersedia untuk menghadapi cabaran Sibu FA, dan saya percaya jika pemain bermain mengikut pelan yang sudah dirancang oleh barisan jurulatih, saya yakin kami mampu memberikan tentangan yang sengit sekaligus memungut tiga mata seterusnya,” ujar Sufian.

Justeru, beliau menuntut pemain fokus dan berharap pemain dapat mengelak daripada melakukan kesilapan mudah pada perlawanan seterusnya.

Dalam pada itu, Sufian akui masih terdapat kelemahan di beberapa posisi pasukannya dan berharap pemain segera memperbaiki setiap kesilapan itu.

“Masih banyak kelemahan yang perlu kita perbaiki selepas ini. Ia penting kerana saya tidak mahu ia merencatkan persembahan pemain untuk perlawanan ketiga nanti,” ujarnya.

Oleh ADI SAFARMAN

See author's posts


MPC, Sarawak Skills sinergikan kepakaran

KERJASAMA… Nor Hafizah Mohd Arop menyampaikan surat kerjasama kepada Pengarah Eksekutif Kumpulan Institusi Pembelajaran Sarawak Skills, Hallman Sabri.

KUCHING: Perbadanan Produktiviti Malaysia (MPC) dan Pusat Pembangunan Kemahiran Sarawak (Sarawak Skills) telah mensinergikan kepakaran dan sumber mereka untuk memudahkan penggunaan teknologi Revolusi Industri 4.0 (IR 4.0) di Sarawak.

Penyampaian Surat Kerjasama oleh MPC kepada Sarawak Skills telah diadakan pada 21 Mac di Ibu Pejabat Kumpulan Sarawak Skills di Kuching.

MPC diwakili Pengarah Pembangunan Produktiviti dan Daya Saing (Ibu Pejabat MPC, Petaling Jaya), Dr Mohamad Norjayadi Tamam dan Pengarah MPC, Wilayah Sarawak, Nor Hafizah Mohd Arop. Sarawak Skills diwakili oleh Pengarah Eksekutif Kumpulan Institusi Pembelajaran Sarawak Skills, Hallman Sabri dan Ketua Pegawai Komersial (Penglibatan Strategik dan Pembangunan Perniagaan), Mohamad Isham  Fauzi.

Mengulas perkembangan terbaru ini, Hallman Sabri, yang juga Pengerusi Persekutuan Pusat Pembangunan Kemahiran Malaysia (FMSDC) menekankan, ‘Pemformalkan Sarawak Skills’ sebagai Rakan Teknologi MPC di Sarawak meluaskan capaian MyReskill IoT MPC Program (Internet of Things) kepada industri di seluruh Sarawak.

Objektif utama program ini adalah untuk membantu syarikat dalam menerima pakai teknologi IR 4.0.

“Tunjang penting program ini adalah untuk melengkapkan tenaga kerja bukan pengekodan dengan pengetahuan dan set kemahiran IoT yang berkaitan industri untuk kekal relevan dalam pasaran kerja.

“Ringkasnya, program di seluruh negara ini bertujuan untuk menyokong, melatih, menyediakan dan membolehkan 5,000 syarikat yang mengambil bahagian melaksanakan projek IoT dalam syarikat mereka,” katanya.

Hallman juga berkongsi, “Firma berdaftar (SSM, SKM dan agensi berdaftar lain), perusahaan kecil dan sederhana (PKS) dalam sektor pembuatan, perkhidmatan berkaitan pembuatan, pertanian dan perkhidmatan digalakkan untuk menyertai MyReskill IoT yang dibiayai sepenuhnya.

” Di Sarawak Skills, Program MyReskill IoT akan menggunakan format seperti bengkel maya selama tiga hari ditambah seminggu pegangan tangan semasa peserta membangunkan Bukti Konsep (PoC).

Pasukan pakar teknikal Sarawak Skills akan bersedia untuk membimbing peserta dalam membangunkan Bukti Konsep.

Setiap syarikat yang mengambil bahagian akan menerima Kit Permulaan IoT percuma.

Semasa program itu, para peserta akan mempelajari tentang perkakasan Raspberry Pi dan Arduino, dan data yang dikumpulkan daripada penderia yang disambungkan akan dipaparkan menggunakan Node-RED untuk membolehkan visualisasi dan pemantauan jauh.

“Selepas tamat program, setiap syarikat yang mengambil bahagian akan menerima sijil,” ujarnya.

Turut hadir semasa acara ini ialah Penolong Pengurus, MPC Wilayah Sarawak, Nancy Joan, Timbalan Pengarah Eksekutif Bahagian Pendidikan, Latihan dan Perkhidmatan Pelajar, Kemahiran Sarawak, Zakri Md Salleh dan pegawai lain dari Sarawak Skills.

Sehingga kini, 53 syarikat (tiga kelompok) telah menyertai Program MyReskill IoT yang difasilitasi oleh Sarawak Skills.

Latihan untuk kumpulan keempat sedang berlangsung sehingga 25 Mac 2022.

Untuk maklumat lanjut, sila hubungi Abdul Hafidz Ali, Pengurus Pembangunan Perniagaan, Sarawak Skills (082-539222, 012-8044982, e-mel: hafidzali@ppks.edu.my ).

Maklumat mengenai pelbagai program latihan korporat juga boleh didapati daripada laman web Sarawak Skills: www.ppks.edu.my.

Oleh NUR AIN OTSMAN

See author's posts


Mayuh penemu ngujungka aum tejanggal

SEKEDA bala nembiak mit ti benung mansang.

MILIH NYADI TUAI AMU

NYADI bala sida burung bisi limpang mimit ba aum sida dulu ari tu. Nya alai sida lalu mulaika diri ngagai batang aum sida ti deka milih Tuai aum. Beragai mungkal bejaku.

“Kitai lama udah limpang ari batang utai ke deka diperundingka dalam aum tu, nya alai lengkaka jaku bukai, aum tu lalu dipajakka kitai,” ku iya.

Empitu pan lalu nyaut. “Nyadi ku penemu aku, punggal Bubut nya nyadi ka tuai aum kitai. Enda nyadi aum kitai tu, enti kitai lalu enda tulihka tuai aum,” ku Empitu.

Ninga Empitu ti nunjukka iya, Bubut lalu nyaut. “Enda ibuh disangkut enggau jaku pasal ke milih tuai tu, laban aku mayuh bendar utai dikira. Pasal pengawa ke dikena ngidupka diri nya kiraka pama agi, tang utai ke enda tau ditinggalka aku nya pasal nyambut semengat anak mensia dalam pejalai sida ti mansang ke Sebayan mansa menua kami Bansa Bubut. Enti aku enda nyambut sida, nadai orang madahka sida jalai ke Sebayan angkat ari menua kami nya. Nya alai aku semina tau nyadika raban dalam aum ke bansa tu, tang enda tau nyadi tuai. Laban enti aku semina nyadika raban aja, aku nadai nyadika penanggul kita enti sema aku limpang lebuh anak mensia bisi parai,” ku Bubut nyaut Empitu.

“Ba runding aku, enti kita besetujum nadai lebih ari punggal Kenyalang patut nyadi tuai aum kitai,” pia ku iya nampung jaku iya.

KENYALANG DIPILIH NYADI TUAI AUM

Sida bukai besetuju magang. Kenyalang pan nadai ga madahka diri enggai.

“Enti kita nadai deka, kati ku enda aku. Enggai nyadi ga kitai baum nadai Tuai,” ku Kenyalang nyaut. Nya alai iya ngemanjaika jaku diri. “Kitai sama udah nemu batang utai ke deka dipejuraika dalam aum besai tu lagi pasal bebagi menua dalam pulau tu, nya alai kitai bansa burung tu enda tau enda ngeringka diri, enggaika kitai dichiping orang lebuh bebagi lagi,” bakanya ku Kenyalang madah ngagai sida.

Tiung irau bendar ati ninga orang deka mai bebagi menua, nya alai iya pan lalu bejaku. “Kati ku kitai bebagi menua tu ku runding kita?” ku iya.

“Aku enda nemu jalai nya punggal. Kebuah aku munyi nya, laban kitai tu amat sama bansa burung, tang pendiau enggau pengidup enda sama. Kita diau di atas lalu beridup ba buah kayu. Nyadi kami tu diau di tanah, lalu pemakai beridup ba buah rumput engau utai ke ulih begiga sebelah tanah. Nya alai enti menua dalam pulau tu dibagi munyi ku anggap jaku nya tadi, kitai dalam pulau tu bisi belaya,” pia ku Empitu nyaut Tiung.

“Nya meh utai ke dikirauka aku bendar,” ku Tiung. “Laban enti pun buah ke endang pemakai kami nadai dalam kandang tanah ke kena bagi diri ila, nama penyadi kami nadai pemakai deh. Enti enda bebagi baka ke ngelamatu, nyamai kitai peneka ati nitihka pengerajin diri ngiga pemakai kin-kia. Enti menua nyau dibagi, udah nya kitai begiga ngagai menua bagi orang, nya udah salah lalu tau dikumbai orang ngenchuri,” ku iya.

Beragai lalu nyaut. “Enti nadai bansa pemakai dalam menua ke bagi diri, kati ku natka perut lapar. Isa ga kitai ke besai tuai engka ulih ngelaung sekali buul, tang orang ke mit tentu enda tan dibai kitai enda makai. Nya alai aku enda baka orang, enti nadai pengidup dalam kandang bagi diri, aku enda takut begiga ngagai menua orang. Enggai meh meda sida ti mit nya lapar,” ku Beragai. Iya lalu lekak-lekak ketawa ngipakka jejuluk diri ke dikumbai mentua iya (Sengalang Burung) ‘Burung Gaga’.

Meda Beragai tak ketawa nadai tentu kebuah, dia Bubut lalu nelai Empitu. “Nyamai endar bisi ati dibai ketawa. Kitai nadai nemu jalai ketawa lebuh berundingka utai ke ngemesai tu. Menua ke deka dibagi nama jalai idup enti pendiau kitai tusah ketegal kena chiping orang enti ati orang enda manah lebuh bebagika menua tu ila,” pia ku Bubut nelai Empitu.

“Ukai nama iya ke ketawa nya punggal, kena ngelalaika pengirau ati diri. Menantu Sengalang Burung nya endang orang ke pintar. Jaku bisa,” ku Empitu nimbal Bubut.

Meda Bubut seduai Empitu bejaku enda inggar, dia Tiung lalu bejaku. “Bejaku anang betelai, enggaika kitai kumbai orang bejakuka pangan diri. Nama utai dipelalaika bejaku,” ku iya.

“Ukai bejakuka pangan kami duai ke betelai nya tadi. Punggal Empitu tu madahka perut diri nyau geriuk, laban endang apin ngintu diri ke mansang baum tu tadi,” pia ku Bubut nyaut Tiung.

NADAI SEIKU DIKEMENDARKA LIMPANG

“Tatka meh punggal, sigi asai iya. Aku tu bedau meh nama-nama pagi tadi. Nyau nagih endar meh asai utai tu. Tang aku minta limpang enda lama ngabas buah kembayau anak mensia ba temuda sepiak bukit nyin lagi. Nadai ngawa limpang enda lama neh tuai?” ku Tiung malik ngagai Kenyalang.

“Enggai nyadi limpang-limpang bakanya. Enti kitai sama limpang lagi, nadai penyadi aum kitai tu. Puntan meh. Tambah mega nuan ke deka ngabas buah kembayau ba bukit sepiak nyin, anang ngerindang diri kia. Aku mansa menua nya lalu ngetu enda lama dia tadi. Nya alai aku meda buah kembayau dia agi puda bendar, apin tau dempa. Semina ngayahka iya ngapa enti kitai ningkilka buah agi puda bakanya,” ku Kenyalang nganu Tiung.

Enda tentu manah gamal mua Tiung ninga jaku Kenyalang nya tadi, laban iya nemu nya endang maya buah kembayau mansau. Nya alai iya nemu jaku Kenyalang ke munyi nya tadi endang kena nagang iya ngabas kembayau sekayu nya. Nya alai iya lalu nyaut.

“Nadai ngawa iya ke agi muda nya. Enti apin tau diambi, semina meda aja ga ngambika nemu pengelebat buah nya. Nyamai napatka iya ila,” ku Tiung nyaut.

Udah nya Kenyalang mai sida majakka aum. Nya alai ku iya: “Manah kitai anang guai limpang ke bukai. Angkat enda pan sama nganti aum udah kemas meh. Enggai nyadi kitai limpang au magi mekang-mekang,” ku Kenyalang.

Dia sida bukai nyaut madah barang ku jaku ga.

AGI BEDAU NGAGA PEMUTUS

Tiung lalu bejaku baru. “Ku penemu aku, dalam aum besai tu lagi siti utai enda tau enda ditanyaka kitai nya pasal ngembuah dalam kandang menua orang bukai. Ku runding aku, sempekat patut digaga ba sentang pekara nya. Nya alai kati asai ba penemu nuan punggal Papau?” ku Tiung nanya Papau.

“Bala kami, enti pasal buah nya, nadai tentu ngawa laban endang enda tentu beratka nya. Tang nadai ga salah mansutka penemu diri semadi pangan nanya. Ku penemu aku, enti menua udah dibagi endang enda tau ngambi utai dalam kandang bagi orang. Nya kebuah bebagi menua ngambika enda berebutka jalai pengidup,” ku jaku Papau nyaut Tiung. Tang siku nya endang enda setuju enggau penemu nya, nya alai iya nimbal nyaut baru jaku Papau nya.

“Aku jampat nyaut dinga kita, laban ba penemu aku enti bansa kayu ke dempa kitai buah bisi dalam kandang menua bagi orang bukai, tang orang ke empu bagi nya enda begunaka buah nya, nadai kebuah nagang kitai ngambi buah nya taja iya dalam kandang bagi orang. Kena kitai mandingka, baka raban sida Chemaru ke beridup ba randau beruru, enti randau nya mayuh dalam kandang bagi orang bukai, sida patut tau ngambi nya enti orang ke empu bagi menua nya enda begunaka randau nya. Tang kitai enda tau enda bisi sempekat, enda tau tak peneka ati ngachau utai bukai ba menua orang. Nyadi enti sempekat udah digaga, lalu kitai tau makai kin kitu nitihka jaku sempekat nya, nya baru semua kitai ke diau dalam pulau i tu tau begulai lantang enggau pangan diri, laban sama ‘besambi penemu’,” pia kuTiung.

Nyadi bisi ga setuju, bisi ga mansutka bantah pasal penemu Tiung nya tadi. Nya ti ngujungka aum bala sida burung agi apin bisi pengujung, apin teputus. Kitai ninga tampung aum sida dudi ila.

Oleh TELESA EMPERAN

See author's posts


BPN: Pelajar IPT separuh masa harap disenaraikan

SHEILA ZAIDI

KUCHING : Bantuan Prihatin Nasional (BPN) yang diperkenalkan oleh Kerajaan
Persekutuan bagi membantu rakyat dalam menghadapi krisis Covid-19 turut
melibatkan golongan pelajar institut pengajian tinggi.

Bantuan sebanyak RM200 yang diberikan secara one-off akan diagihkan kepada
pelajar IPT dan telah diperluaskan juga kepada setiap pelajar tingkatan enam,
penuntut jurusan diploma dan lain-lain yang setara.

Namun demikian, masih belum dipastikan sama ada pelajar separuh masa turut
tersenarai untuk menerima bantuan itu.

Utusan Sarawak mendapatkan komen beberapa pelajar universiti yang belajar
secara separuh masa berhubung perkara itu.

Nurfazirah Boman, ketika ditemui berkata, bantuan itu adalah suatu langkah
yang cukup prihatin yang diambil oleh kerajaan dalam membantu golongan pelajar.

“Namun, sebagai seorang pelajar dan juga individu yang bekerja serta
tergolong dalam kategori B40, saya tidak pasti sama ada saya menerima bantuan
ini ataupun tidak.

“Ini kerana, syarat utama untuk menerima bantuan ini adalah berstatus
pelajar sepenuh masa,” katanya.

Semasa menyemak status kelayakan untuk BPN bagi golongan B40 bujang yang
berjumlah RM800, Nurfazirah memberitahu namanya tidak layak untuk menerima
bantuan tersebut kerana beliau dikategorikan sebagai pelajar.

Bagi Desmond Jimbun Ambau, syarat untuk menerima bantuan itu agak
mengelirukan dan kurang jelas.

“Sebagai pelajar separuh masa dan juga ketua keluarga, saya mungkin tidak
menerima kedua-kedua bantuan ini.

“Untuk BPN golongan B40, saya tersenarai sebagai tidak layak kerana
berstatus pelajar, namun syarat untuk menerima bantuan bagi pelajar pula
mestilah sepenuh masa,” ujarnya.

Siti Syaabarina Abdul Hamid pula berkata, beliau agak beruntung berbanding
dengan rakan pelajar separuh masa yang lain kerana suaminya tersenarai untuk
menerima bantuan BPN bagi golongan M40.

“Tetapi, sebagai pelajar, bantuan tersebut tentunya dapat meringankan beban
saya untuk membeli buku rujukan serta kelengkapan belajar yang lain.

“Walaupun bekerja, saya tidak menerima sebarang tajaan daripada mana-mana
pihak untuk membayar yuran pengajian,” katanya.

Tambah Syaabarina, bantuan BPN yang diterima atas nama suaminya itu pula,
sudah pasti akan digunakan untuk perbelanjaan keluarga dan dua orang anaknya.

Sementara itu, Asri Helmie Zainal Abidin berkata, beliau berkongsi masalah
yang sama dengan rakan yang lain.

“Sebagai individu yang bekerja sendiri, pendapatan saya agak terjejas
semasa tempoh PKP ini.

“Namun, disebabkan status sebagai pelajar, saya tidak tersenarai sebagai
penerima bantuan BPN,” katanya.

Tambah merisaukan lagi, bantuan untuk pelajar IPT yang diumumkan juga tidak
diketahui sama ada turut melibatkan pelajar separuh masa, ujar Asrie.

Bagi Lovyna Dura Cillie, beliau sangat berharap untuk mendapatkan salah
satu daripada bantuan yang diberikan oleh kerajaan itu.

Katanya, sebagai golongan B40, beliau memenuhi semua syarat kelayakan yang
digariskan namun status sebagai pelajar menyebabkannya gagal menerima bantuan
tersebut.

Mohd Faridzuan Mahmud juga berkongsi pendapat yang sama, dan berharap
kerajaan membolehkan pelajar separuh masa untuk turut menerima bantuan sama ada
untuk kategori pendapatan masing-masing ataupun bantuan pelajar IPT.

Semua pelajar separuh masa yang ditemui itu sangat berharap sesuatu dapat
dilakukan bagi membolehkan mereka turut sama menikmati bantuan itu.

See author's posts


Lapan kes baharu positif Covid-19

KUCHING: Lapan (8) lagi kes baharu positif Covid-19 direkodkan di Sarawak,
semalam.

Sekretariat Jawatankuasa Pengurusan Bencana Negeri (JPBN) berkata
pertambahan jumlah kes baharu tersebut telah menjadikan jumlah bilangan kes di
Sarawak sebanyak 76 kes sejak kes positif pertama dilaporkan pada 13 Mac 2020.

“Tujuh (7) kes baharu ini dirawat di Hospital Umum Sarawak dan satu
(1) kes di Hospital Miri.

“Sebanyak 44 kes baharu Person Under Investigation (PUI) jangkitan
Covid-19 yang dilaporkan menjadikan jumlah keseluruhan sebanyak 795 kes,”
katanya lagi.

Beliau berkata demikian dalam satu kenyataan media JPBN Sarawak semalam.

Beliau menggesa sekiranya mana-mana Hospital Swasta yang mendapati
seseorang pesakit yang disyaki menghidap penyakit Covid-19 hendaklah menghantar
pesakit tersebut ke mana-mana 4 Hospital Khas Covid-19 di Sarawak iaitu Hospital
Umum Sarawak, Hospital Sibu, Hospital Bintulu dan Hospital Miri.

Pada 21 Mac, dua kematian dilaporkan akibat Covid-19 yang mengorbankan
seorang ibu berumur 79 tahun dan anak perempuannya, berumur 40 tahun.

Kematian pertama di Sarawak pula dilaporkan pada 17 Mac 2020, iaitu seorang
pastor berumur 60 tahun.

See author's posts


Fasa kedua agihan makanan bermula hari ini

ADENG IDRUS

LAWAS: Fasa kedua bantuan sumbangan pek makanan menggunakan helikopter
Hornbill Skyways dan helikopter milik Tentera Udara DiRaja Malaysia(TUDM) akan
bermula esok (hari ini).

Ini membabitkan kawasan pedalaman di Bahagian Kapit dan Batang Ai.

Penghantaran bantuan itu dilakukan setelah bantuan fasa pertama untuk
penempatan di Dewan Undangan Negeri Mulu and Telang Usan pada  5 dan 6 April lalu yang dilancarkan oleh
Ketua Menteri Datuk Patinggi Abang Johari Tun pada hari Ahad lalu.

Timbalan Ketua Menteri Datuk Amar Haji Awang Tengah memberitahu, bantuan
pek makanan itu juga akan turut dihantar semalam ke kawasan tengah Sarawak
iaitu Baleh dan Murum.

Pengerusi Jawatankuasa Keselamatan Rantaian Makanan dan Bantuan Makanan
Sarawak itu turut memantau operasi pengagihan bantuan makanan melalui
kediamannya.

Ini berikutan beliau menjalani kuarantin dirinya selepas menghadiri satu
mesyuarat yang melibatkan salah seorang ahli mesyuarat positif Covid-19 pada
minggu lepas.

Awang Tengah yang dihubungi juga memuji usaha pengagihan bantuan makanan di
Sarawak sehingga ke hari ini.

Segalanya berjalan lancar termasuk penghantaran menggunakan helikopter
TUDM  bantuan makanan ke Bario dan
pedalaman Baram pada 5 dan 6 April.

Selain itu, penghantaran juga menggunakan lori serta perahu ke perkampungan
di sepanjang sungai serta penempatan yang jauh dalam hutan.

“Kita ingin memastikan setiap hari, ada makanan terhidang atas meja
untuk setiap rakyat di Sarawak,” jelasnya.

Awang Tengah memberi jaminan yang bantuan pek makanan itu akan dapat
dihantar ke kawasan yang memiliki muka bumi mencabar dan jauh di pedalaman
khususnya  di Baleh, Belaga, Murum dan
Batang Ai menggunakan bantuan udara kerana laluan darat yang sukar.

Semua bantuan itu akan dihantar ke pusat pengagihan di kawasan yang ditetapkan
bersama oleh ketua masyarakat dan ketua kampung untuk dibawa balik ke
perkampungan serta penempatan masing-masing yang jauh di hulu sungai dan dalam
hutan.

Pada masa yang sama, beliau terus mengingatkan agar segala kerja pengagihan
bantuan itu menepati ketetapan arahan semasa PKP.

Ini bagi memastikan orang ramai tidak hadir dalam kumpulan besar yang
akhirnya tidak membawa makna kepada arahan PKP itu sendiri.

Menyentuh bantuan udara Bomba dan Penyelamat, Awang Tengah memberitahu
perkhidmatan helikopter Bomba dan Penyelamat masih lagi diselenggara.

Namun pihak Bomba dan Penyelamat Malaysia telah menawarkan bantuan aset
lain untuk membantu membawa bantuan makanan menggunakan lori dan bot milik
mereka.

Kerajaan Sarawak memperuntukkan RM16.4 juta untuk bantuan makanan itu dan
diagihkan kepada semua jawatankuasa pengurusan bencana Bahagian dan daerah
seluruh Sarawak untuk diagihkan ke kawasan masing-masing.

Selain agihan bantuan makanan daripada berbagai agensi kerajaan,
pusat-pusat khidmat parti politik, wakil-wakil rakyat dan badan bukan kerajaan
(NGO) seluruh Sarawak,  terdapat juga 800
pusat jualan barangan penting yang dibenarkan beroperasi daripada 7.00 pagi
hingga 4.00 petang di seluruh Sarawak semasa arahan PKP kedua ini.

“Kita telah mengarahkan Kementerian Perdagangan Dalam Negeri dan Hal
Ehwal Pengguna(KPDNHEP) untuk memastikan bekalan dan penghantaran barangan
keperluan ini dapat dihantar terus ke pusat-pusat jualan di seluruh Sarawak.

“Oleh itu rakyat perlu bersabar sementara menunggu bantuan ini sampai
kepada mereka,” katanya lagi.

See author's posts


Man United perlukan penyerang – Rangnick

TUMPUAN … Ralf Rangnick (kanan) berkata sangat jelas kelab itu perlu mendapatkan penyerang pada musim panas ini.

PENGENDALI sementara Manchester United, Ralf Rangnick berkata sangat jelas kelab itu perlu mendapatkan penyerang pada musim panas ini.

Kegagalan jentera serangan United yang gagal memanfaatkan peluang keemasan menjaringkan gol sejak kebelakangan ini adalah faktor utama kepada keputusan seri dalam saingan Liga Perdana Inggeris dan kekalahan pada saingan Piala FA kepada Middlesbrough.

Ketika masa depan Cristiano Ronaldo masih menjadi tanda tanya, sementara Edinson Cavani dijangka tamat kontrak pada musim panas dan Mason Greenwood ketika ini tidak dapat beraksi.

United sangat mengidamkan sentuhan peledak berbisa Norway, Erling Braut Haaland.

“Ini sangat jelas,” kata Rangnick mengenai situasi itu.

“Kontrak Edinson bakal berakhir pada musim panas dan kelab memerlukan khidmat antara penyerang terbaik. Saya fikir semua orang mengetahuinya.”

Penyerang prolifik Borussia Dortmund, Haaland mengenali Rangnick ketika pengendali Jerman itu mengesan bakat pemain berusia 21 tahun itu untuk merealisasikan perpindahan ke Red Bull Salzburg pada 2019.

Seperti yang diperkatakan jika United membawa Mauricio Pochettino kembali ke England untuk menggantikan Ole Gunnar Solskjaer pada musim panas, bekas bos Tottenham berkenaan dilaporkan berhasrat kembali bergandingan bersama Harry Kane.

Bintang Inter Milan, Lautaro Martinez; penyerang Sweden, Alexander Isak – yang dikait rapat dengan Arsenal – adalah antara penyerang berpotensi sebagai pilihan ketika Rangnick turut berminat mendapatkan penyerang Republik Czech, Patrik Schick.

Bagaimanapun, pelantikan pengganti Solskjaer akan menjadi keutamaan buat United pada penghujung musim ini sementara tumpuan kelab Old Trafford itu beralih kepada membawa masuk pemain tengah.

Namun Rangnick merasakan masalah di bahagian penyerang juga perlu diberi keutamaan. – AFP

See author's posts


Jepun luluskan lesen kasino pertama negara

TOKYO: Kerajaan Jepun hari ini telah meluluskan rancangan kontroversi untuk membina kasino sah pertama negara itu di Osaka, dengan harapan menarik pelancong selepas bertahun-tahun bertelagah.

Kerajaan tempatan Osaka dan Nagasaki di barat Jepun telah lama meminta kelulusan untuk membina kemudahan “resort bersepadu” (IR) yang menggabungkan kasino, pusat konvensyen, hotel, restoran dan tempat hiburan.

Pelan Osaka, yang menyasarkan untuk membuka kasino menjelang 2029, telah diluluskan selepas “pemeriksaan yang mencukupi dari pelbagai perspektif”, kata menteri darat dan pengangkutan Tetsuo Saito kepada pemberita.

Perdana Menteri Fumio Kishida memuji langkah itu, berkata kompleks itu akan membantu pembangunan di rantau ini dan “menjadi pangkalan pelancongan yang akan menyebarkan daya tarikan Jepun kepada dunia.”

Jepun merupakan satu-satunya negara maju yang mengharamkan kasino tetapi meluluskan undang-undang pada 2016 yang membuka jalan untuk menjadikan industri itu sah.

Pada 2018 pula, parlimen menggubal undang-undang yang membenarkan pembinaan kemudahan IR.

Pengkritik memberi amaran bahawa meluluskan kasino sah boleh memburukkan lagi masalah perjudian negara yang sudah ketara.

“Kami mempunyai kebimbangan besar mengenai keputusan itu,” kata sepasang NGO yang menangani ketagihan judi dalam satu kenyataan terbuka kepada pegawai kerajaan.

Kumpulan itu menunjukkan peningkatan permintaan bantuan daripada golongan muda yang ketagih berjudi melalui telefon pintar dan kasino dalam talian yang menyalahi undang-undang, sambil menambah orang ramai akan mendapat layanan yang lebih baik dengan langkah anti-ketagihan yang lebih kuat daripada kelulusan kasino.

Tinjauan kerajaan 2021 mendapati kira-kira 2.2 peratus daripada penduduk, atau 2.8 juta orang, terjejas oleh ketagihan perjudian.

Ramai yang terpikat dengan permainan seperti bola pin “pachinko” atau pada mesin slot “pachislo”, yang bersama-sama menjana pendapatan 14.6 trilion yen setiap tahun pada 2021.

Kira-kira 7,600 panti menganjurkan satu atau kedua-dua permainan di seluruh negara, kebanyakannya mudah diakses berhampiran stesen kereta api, menggunakan kelemahan undang-undang untuk membenarkan pemenang menukar token dengan wang tunai.

Jepun juga mempunyai pasaran berbilang trilion yen untuk perlumbaan kuda, motosikal, bot dan basikal yang dikawal kerajaan, bersama-sama dengan pertaruhan bola sepak dan loteri.

Kerajaan berkata mana-mana kompleks IR yang ingin mendapatkan kelulusan perlu mengemukakan rancangannya untuk mencegah ketagihan perjudian.

Undang-undang IR juga menetapkan bahawa warga Jepun akan dikehendaki membayar 6,000 yen untuk setiap 24 jam di kasino.

Bayaran itu akan dibahagikan antara kerajaan tempatan dan nasional, dengan sebahagian dana ditujukan kepada langkah ketagihan anti-perjudian, menurut seorang pegawai Osaka yang enggan memberikan namanya.

Terdapat juga had pada jumlah lawatan ke kemudahan oleh warga Jepun, dan ahli keluarga boleh meminta supaya saudara mara dilarang memasuki kasino, kata Saito.

IR Osaka akan dikendalikan oleh sebuah syarikat yang diketuai oleh unit Jepun MGM Resorts International dan syarikat perkhidmatan kewangan Orix, dalam konsortium dengan sekitar 20 syarikat tempatan.

Selain kasino, kompleks itu akan merangkumi tiga hotel dengan gabungan 2,500 bilik, dewan persidangan antarabangsa dan kemudahan pameran.

Kerajaan Osaka menganggarkan kesan ekonomi IR pada tahunan 1.14 trilion yen ($8.6 bilion) dengan 15,000 pekerjaan dicipta di dalam kemudahan itu.

Ia menjangkakan sejumlah 20 juta pelawat setiap tahun dari dalam dan luar Jepun, dengan jualan 520 bilion yen, 80 peratus daripadanya akan datang dari kasino. – AFP

See author's posts


Pertembungan Brazil, Argentina dihentikan

PERTEMBUNGAN kelayakan Piala Dunia FIFA Qatar 2022 zon Amerika Selatan antara Brazil dengan Argentina secara sensasi digantung sejurus bermula pada Isnin ketika kontroversi mengenai protokol Covid-19 meletus.

Di tengah situasi luar biasa di Neo Quimica Arena di Sao Paulo, perlawanan antara dua gergasi bola sepak Amerika Selatan dihentikan apabila pegawai kesihatan Brazil berlari masuk ke padang, mencetuskan huru-hara yang melibatkan pegawai pasukan dan pemain daripada kedua-dua pasukan.

Campur tangan yang menakjubkan itu berlaku hanya beberapa jam setelah pihak berkuasa kesihatan Brazil berkata empat pemain yang berpangkalan di England dalam skuad Argentina harus ditempatkan dalam ‘kuarantin segera’ kerana melanggar protokol Covid-19.

Menurut Badan Pengawasan Kesihatan Nasional Brazil (ANVISA), pemain yang beraksi dalam Liga Perdana Inggeris, Giovani Lo Celso (Tottenham), Emiliano Martinez (Aston Villa), Emiliano Buendia (Aston Villa) dan Cristian Romero (Tottenham) memberi ‘maklumat palsu’ ketika mereka masuk ke Brazil .

Romero, Lo Celso dan Martinez berada dalam kesebelasan utama Argentina yang memulakan permainan semalam – mendorong campur tangan nyata pegawai ANVISA.

Keempat pemain tersebut dituduh gagal mengisytiharkan bahawa mereka telah menghabiskan masa di United Kingdom dalam 14 hari sebelum kedatangan mereka di Brazil, di mana Covid-19 telah meragut lebih daripada 580,000 nyawa.

Kapten Argentina, Lionel Messi dan rakan sepasukannya meninggalkan padang ketika kebingungan mengatasi nasib permainan.

Messi kemudian membidas dengan campur tangan pegawai Brazil.

“Kami sudah tiga hari di sini, mengapa kamu melakukan ini sekarang?” katanya di rangkaian TyC Argentina.

Jurulatih Argentina Lionel Scaloni juga marah, berkata kepada media bahwa “kami tidak pernah diberitahu bahawa mereka tidak dapat bermain dalam perlawanan ini.”

Argentina dijadualkan terbang kembali ke Buenos Aires lewat semalam denfgan penerbangan sewa khas.

Presiden Persatuan Bolasepak Argentina, Claudio Tapia berkata persekutuan telah mengikuti protokol FIFA untuk perlawanan itu, menolak tuntutan bahawa pemain telah memalsukan rekod kemasukan ke Brazil.

“Tidak mungkin untuk berckap bohong,” kata Tapia. – AFP

See author's posts


Persidangan, Pameran Hidrogen Hijau Asia Pasifik 11-13 Jun 2024

KUCHING: Persidangan dan Pameran Hidrogen Hijau Asia Pasifik (APGH) 2024 akan berlangsung buat julung kalinya di Pusat Konvensyen Borneo Kuching (BCCK) pada 11 hingga 13 Jun 2024.Timbalan Menteri Tenaga dan Kelestarian Alam Sekitar Dr Hazland Abang Hipni berkata, bersesuaian dengan hasrat Kerajaan Sarawak untuk menjadi perintis ekonomi Hidrogen Hijau di rantau Asia Pasifik dan komited ke arah peralihan tenaga menjelang 2030.“Sarawak memiliki sumber yang boleh diperbaharui yang luas.“Kami menyasar untuk beralih kepada hidrogen biru, dengan hidrogen hijau sebagai matlamat utama kami, untuk mengurangkan perubahan iklim dan mencapai masa depan yang mampan. “Hab Petrokimia Sarawak dan Pelabuhan moden akan menyokong agenda Tenaga Hijau kami.“Malah Sarawak berpotensi untuk menerajui Ekonomi Hidrogen di rantau Asia Pasifik dan menjadi yang pertama membangunkan ekonomi hidrogen hijau,” katanya.Beliau berkata demikian ketika sidang media Hidrogen Hijau Asia Pasifik 2024 di Bilik Media Dewan Undangan Negeri (DUN) Sarawak di sini, hari ini.Jelas Hazland, pada peringkat global, berbilion dolar dilaburkan ke dalam inisiatif penyelidikan dan pembangunan hidrogen hijau.“Sarawak lebih mampu untuk diletakkan sebagai hab global untuk teknologi canggih, produk, peralatan moden, sistem dan penyelesaian dalam sektor hidrogen. “Usaha ini bukan sahaja akan menarik syarikat multinasional untuk melabur dalam teknologi hidrogen hijau tetapi juga memberi manfaat besar kepada industri pelancongan Sarawak, bagi mewujudkan lebih banyak pelaburan dan mewujudkan spin-off ekonomi dan mendapat publisiti di serata dunia.”Sarawak dijangka menghasilkan 200,000 tan hidrogen hijau menjelang 2025 dan 2026 melalui kerjasama dengan syarikat asing yang melabur dalam sektor itu. “Menjelang 2030, Sarawak akan bersedia sepenuhnya untuk peralihan tenaga, yang merupakan kunci kepada masa depan negeri kita.“Persidangan dan Pameran Hidrogen Hijau Asia Pasifik 2024 ini memainkan peranan penting dalam merealisasikan wawasan PCDS 2030 di mana hidrogen adalah salah satu daripada tujuh sektor yang membolehkan.“Saya gembira kerana penganjur menyasarkan APGH diadakan setiap tahun sehingga 2026 dan selepas itu setiap dwitahunan, sejajar dengan visi dan matlamat Sarawak seperti yang digariskan dalam PCDS2030,”ujarnya.

Oleh Azreen Keria

See author's posts


6.64 juta pekerja kembali bekerja

KUALA LUMPUR: Sejak pelaksanaan Perintah Kawalan Pergerakan Bersyarat (PKPB) yang bermula
pada 4 Mei lepas, dianggarkan sehingga semalam seramai 6.64 juta atau 43.6
peratus pekerja telah kembali bekerja, kata Perdana Menteri Tan Sri Muhyiddin
Yassin.

Beliau menjangkakan jumlah tersebut meningkat dalam tempoh beberapa minggu
akan datang.

“Insya-Allah dengan peningkatan jumlah pekerja yang kembali bekerja dalam
pelbagai sektor industri dan perniagaan, kegiatan ekonomi di negara kita akan
dapat digerakkan semula.

“Bagi yang bekerja akan dapat gaji, yang berniaga akan beroleh pendapatan
dan keuntungan, dan hasil pendapatan ini boleh dibelanjakan dalam sistem
ekonomi kita yang akhirnya menjana pertumbuhan ekonomi negara,” katanya
semalam.

Muhyiddin berkata demikian semasa menyampaikan perutusan khas yang
disiarkan secara langsung menerusi stesen televisyen tempatan, termasuk Bernama
TV semalam.

Beliau juga mengucapkan terima kasih kepada kerajaan-kerajaan negeri yang
telah memberikan kerjasama kepada Kerajaan Persekutuan dalam usaha membuka
semula sektor-sektor ekonomi di negeri masing-masing.

Dalam perutusan khas tersebut, beliau turut mengumumkan atas nasihat
Kementerian Kesihatan dan Majlis Keselamatan Negara, PKPB yang berkuat kuasa
sehingga 12 Mei 2020 akan disambung lagi sehingga 9 Jun 2020.- Bernama

See author's posts


MATTA sasar jualan RM25 juta

KUALA LUMPUR: Persatuan Ejen-Ejen Pelancongan dan Pengembaraan Malaysia (MATTA) menyasarkan jualan sebanyak RM25 juta semasa Pameran MATTA yang akan diadakan pada 20 hingga 21 November depan, selepas dua tahun ditangguhkan akibat pandemik Covid-19.

Ketua Pegawai Eksekutif MATTA, Phua Tai Neng berkata, persatuan itu berharap sektor pelancongan domestik dan antarabangsa dapat dijana semula melalui acara ini dan seterusnya memulihkan ekonomi.

“Kami telah menetapkan sasaran sederhana selepas edisi terakhir kami yang diadakan pada September 2019, dan kami menyasarkan untuk mempunyai 25,000 pengunjung pada pameran di Pusat Dagangan Dunia Kuala Lumpur,” katanya pada sidang media yang dianjurkan secara bersama antara MATTA dan Malaysia Airlines di sini, semalam.

Phua ketika mengulas mengenai pelantikan Malaysia Airlines sebagai syarikat penerbangan rasmi untuk acara itu berkata beliau percaya kerjasama sedemikian akan terus menjadi tarikan kepada orang ramai untuk ke pameran itu yang akan dirangsang melalui promosi syarikat penerbangan tersebut.

Ketua Pegawai Pemasaran dan Pengalaman Pelanggan Kumpulan Malaysia Airlines, Lau Yin May berkata, syarikat penerbangan nasional itu akan menawarkan diskaun sehingga 35 peratus bagi penerbangan ke semua destinasi percutian di Malaysia dan destinasi antarabangsa terpilih dalam rangkaiannya.

“Tambang hebat ini boleh didapati secara dalam talian atau melalui pameran berkenaan bagi perjalanan segera sehingga 30 Jun 2022.

“Selain itu, ahli Enrich boleh mendapatkan 50 peratus Mata Ganjaran Bonus Enrich apabila mereka membeli penerbangan dengan Malaysia Airlines semasa Pameran MATTA untuk perjalanan sehingga 21 April 2022,” katanya.

Sementara itu, Firefly, subsidiari kepada Malaysia Airlines, menawarkan enam baucar percuma ke mana-mana laluan domestik Firefly, manakala MASwings menawarkan lima tiket penerbangan pergi dan balik ke mana-mana destinasi MASwings.

Lau berkata, syarikat itu juga berhasrat untuk meningkatkan jumlah penumpang sebanyak 50 peratus melalui promosi Pameran Matta.

“Projek gelembung pelancongan Langkawi adalah satu kejayaan yang besar dan pembukaan semula sempadan antara negeri juga telah meningkatkan permintaan untuk penerbangan kami sebanyak 10 kali ganda,” katanya.

Pameran Matta menawarkan kemasukan percuma tetapi hanya membenarkan pelawat yang divaksin sahaja di dalam dewan. Pengunjung tidak dibenarkan membawa kanak-kanak ke pameran seperti yang dinasihatkan oleh Kementerian Kesihatan.- Bernama

See author's posts


Rai kejuaraan Juventus ‘tertangguh’

SEKO Fofana menjaringkan gol kemenangan ketika Juventus mengalami kekalahan mengejutkan 2-1 di Udinese semalam untuk melepaskan peluang untuk merangkul gelaran Serie A buat kali kesembilan berturut-turut.

Pemain pertahanan dari Belanda, Matthijs de Ligt telah meletakkan juara bertahan di depan tiga minit sebelum rehat di Udine.

Tetapi tandukan Ilija Nestorovski tujuh minit selepas rehat menyamakan kedudukan untuk Udinese, dengan Fofana melengkapkan kebangkitan pasukan timur laut itu dalam masa kecederaan.

Juventus kekal enam mata di depan Atalanta di tempat kedua dengan baki tiga perlawanan lagi, dan mempunyai peluang lain untuk merangkul gelaran untuk kali ke-36 di tempat sendiri menentang Sampdoria yang berada di tempat ke-14 pada hari Isnin.

Pasukan Maurizio Sarri hanya memerlukan tiga mata lagi dan pertabalan dapat dicapai pada hari Ahad, bergantung kepada keputusan saingan mereka Atalanta dan Inter Milan, yang masing-masing bermain menentang AC Milan dan Genoa.

“Kami dihukum disebabkan kekurangan pesanan selepas babak pertama yang baik kerana kami mahu menang dengan apa juga carfa,” kata Sarri.

“Dengan cara ini kami membawa permainan ke tahap berbahaya, dan setelah minit ke-90, kami kalah.”

Jurulatih itu menambah: “Dalam tempoh ini kami keletihan daripada segi fizikal dan mental.”

Prestasi Juventus menentang pasukan kecil dari Udine, dekat dengan sempadan Slovenia, agak membimbangkan menjelang perlawanan kedua pusingan kedua Liga Juara-Juara UEFA mereka menentang Lyon pada 8 Ogos.

“Pada masa ini saya tidak memikirkan Liga Juara-Juara, dalam fikiran saya hanya adalah Sampdoria,” tambah Sarri. – AFP

See author's posts


Tingkatkan purata KDNK sebanyak RM13 bilion setahun

LAWAT…. Perdana Menteri Datuk Seri Ismail Sabri Yaakob (tiga, kiri) melawat ruang pameran yang disediakanoleh Tenaga Nasional Berhad selepas melancarkan Dasar Tenaga Negara 2022-2040 semalam. Foto BERNAMA

PUTRAJAYA: Pelaksanaan Aspirasi Negara Rendah Karbon 2040 secara holistik dijangka dapat meningkatkan purata Keluaran Dalam Negara Kasar (KDNK) sebanyak RM13 bilion setahun dan mewujudkan lebih 207,000 peluang pekerjaan baharu.

Perdana Menteri Datuk Seri Ismail Sabri Yaakob berkata aspirasi khusus yang ditetapkan di bawah Dasar Tenaga Negara (DTN) 2022-2040 yang dilancarkan hari ini akan dapat membantu mencapai aspirasi Pelepasan Gas Rumah Kaca (GHG) Sifar Bersih 2050 bagi menghadapi trend yang berlaku dalam peralihan tenaga dan menangani cabaran perubahan iklim.

Beliau berkata aspirasi ini mengandungi sembilan sasaran terpilih untuk dicapai pada 2040, antaranya perkongsian mod pengangkutan awam bandar sebanyak 50 peratus; penggunaan kenderaan elektrik (EV) sebanyak 38 peratus; standard bahan api alternatif kenderaan berat dengan campuran bahan api B30; penggunaan gas asli cecair (LNG) sebagai bahan api alternatif pengangkutan marin sebanyak 25 peratus dan penjimatan kecekapan tenaga oleh industri dan komersial sebanyak 11 peratus serta kediaman sebanyak 10 peratus.

“Kerajaan yakin DTN berupaya memastikan sektor tenaga negara sentiasa bersedia untuk mendepani cabaran masa depan.

“Malah, sektor tenaga negara bakal membuka lembaran baharu selari di peringkat dunia yang menyaksikan munculnya sektor-sektor baharu seperti mobiliti rendah karbon melalui penggunaan EV serta penjanaan dan penyimpanan sumber tenaga baharu seperti hidrogen dan tenaga berasaskan bio,” katanya pada pelancaran Dasar Tenaga Negara 2022-2040 di sini semalam.

Bagi mencapai visi dan objektif DTN, beliau berkata sebanyak 12 strategi dan 31 pelan tindakan dikenal pasti berlandaskan empat teras strategik dan lima pemboleh daya untuk dilaksanakan bagi jangka pendek, sederhana dan panjang, selari dengan pelaksanaan Rancangan Malaysia Lima Tahun.

Katanya kerajaan juga bersetuju untuk menubuhkan Majlis Tenaga Negara (MTN) bagi menerajui hala tuju peringkat tertinggi dalam membuat keputusan strategik berkaitan sektor tenaga kerana strategi dan pelan tindakan DTN merentasi pelbagai sektor dan pihak berkepentingan.

“Saya akan mempengerusikan Majlis Tenaga Negara ini bagi memastikan inisiatif DTN dilaksanakan secara berkesan oleh kementerian dan agensi bertanggungjawab berdasarkan akauntabiliti dan peranan masing-masing,” katanya.

Menurut Perdana Menteri, DTN merupakan ‘living document’ yang dikemas kini setiap tiga tahun dengan semakan dan pertimbangan dilakukan MTN, selari dengan kemajuan teknologi, tahap pencapaian sosioekonomi negara dan keseimbangan trilema tenaga semasa.

“Kerajaan kini menumpukan kepada pembangunan EV dengan menawarkan pelbagai insentif cukai bertujuan menggalakkan aktiviti pemasangan dan pengilangan kenderaan, pengeluaran komponen berkaitan EV serta perkhidmatan teknologi hijau.

“Kerajaan juga telah menubuhkan Pasukan Petugas EV yang dianggotai oleh pelbagai pihak untuk memperincikan strategi sedia ada berkaitan pembangunan EV dan mempromosikan industri EV tempatan,” katanya.

Dalam hal ini, beliau berkata empat bidang menjadi fokus utama iaitu meningkatkan penggunaan EV, membangunkan infrastruktur pengecasan, membangunkan bakat dan menarik pelaburan selain rangka kerja strategik dikenal pasti bagi menyokong pertumbuhan industri EV tempatan.

“Sehingga kini, lebih 600 buah kemudahan pengecas EV telah dipasang di seluruh negara dan ditingkatkan lagi melalui inisiatif syarikat seperti TNB dan PETRONAS dengan memeterai jaringan kerjasama dengan pihak berkaitan,” katanya.

Bagi memacu pembangunan hidrogen, Ismail Sabri berkata kerajaan sedang memuktamadkan Pelan Hala Tuju Teknologi dan Ekonomi Hidrogen, meliputi menggalakkan penyertaan pemain industri, R&D termaju yang berorientasikan pasaran serta penggunaan produk dan teknologi berkaitan hidrogen.

“Kerajaan juga telah mengagih semula kuota Tenaga Boleh Baharu (TBB) sebanyak 1,200 megawat bagi memacu penjanaan hidrogen hijau. Pada masa ini, PETRONAS juga sedang bekerjasama dengan pelbagai pihak dalam bidang hidrogen bagi penjanaan sumber ekonomi baharu,” katanya. – Bernama

See author's posts


Festival Perkhemahan Mewah Belia Bandar Kuching 11-12 Mac

KUCHING: Festival Perkhemahan Mewah Belia Bandar Kuching  yang julung kali diadakan di Sarawak dijadikan sebagai platform usahawan belia tempatan mengetengahkan bakat masing-masing.

Timbalan Setiausaha Tetap Kementerian Belia, Sukan dan Pembangunan Usahawan, Dolhadi Mazuki berkata, terdapat lebih daripada 10 gerai usahawan belia tempatan dibuka  untuk mempamerkan pelbagai produk dan perkhidmatan.

“Selain itu, para pengunjung juga akan dapat menikmati pameran barang-barang berkaitan perkhemahan dan kelengkapannya, persembahan papan selaju oleh Black Brigade Skateboard Academy, pengalaman DIY Crafting dan hiburan nyanyian,” katanya pada sidang media di Bangunan Baitul Makmur II di sini, hari ini.

Festival yang akan berlangsung selama dua hari iaitu pada Sabtu dan Ahad minggu ini di salah sebuah pusat beli-belah di Kuching,  anjuran Kelab Belia Proaktif dan Borneo Glamping dijangka menarik lebih 1,000 hingga 3,000 pengunjung dan peserta.

Persatuan Pengakap Malaysia Cawangan Sarawak juga akan menghantar ahli mereka untuk menyertai program dengan mempamerkan gajet mereka, menyiapkan struktur gajet dan persembahan budaya.

Sorotan pada hari pertama adalah pameran perkhemahan dan kelengkapannya, persembahan papan selaju oleh Black Brigade Skateboard Academy, pengalaman DIY Crafting, pertandingan khemah terbaik dan gambar instagram terbaik.

Selain itu juga, akan diadakan sesi dialog Coffee Chat bersama Timbalan Menteri Belia, Sukan dan Pembangunan Usahawan, Dr Ripin Lamat dengan usahawan belia dan pengunjung.

Pada hari berikutnya, akan diadakan demonstrasi unit K9 dan pengendalian haiwan beracun oleh Jabatan Bomba dan Penyelamat, serta pertandingan penyajian sarapan terbaik dalam kalangan peserta perkhemahan.

Pintu masuk adalah percuma untuk acara ini dan tempat perkhemahan mewah boleh ditempah di borneoglamping.com.

Untuk maklumat lanjut, sila hubungi Pengerusi Penganjur, Shenton Tan di talian 012-8989963.

Oleh NUR AIN OTSMAN

See author's posts


Operasi ACD Taman Desa Ilmu dilanjut 3 Mei

ZARINA ABDULLAH

KUCHING: Operasi Pengesanan Kes Aktif (ACD) bagi Covid-19 di Taman Desa Ilmu di
Kota Samarahan dilanjutkan sehingga 3 Mei kerana setakat semalam hanya 20
peratus rumah di kawasan itu dapat dikunjungi.

Timbalan Ketua Menteri Datuk Amar Douglas Uggah Embas berkata, ACD itu
dilanjutkan kepada tiga hari lagi berbanding rancangan asal tiga hari bermula
28 hingga 30 April sahaja.

“Hasil daripada ACD di Taman Desa Ilmu dan Uni Garden, bilangan rumah yang
dikunjungi bermula pada 28 hingga 29 April adalah sebanyak 2,288 rumah,
manakala sebanyak 820 rumah terkunci.

“Bagi bilangan orang yang dipanggil untuk menjalani pemeriksaan adalah
seramai 221 panggilan dan jumlah orang yang telah disaring adalah seramai 124
orang,” katanya.

Uggah yang juga Pengerusi Jawatankuasa Pengurusan Bencana Negeri Sarawak
(JPBNS) berkata demikian pada sidang media harian perkembangan COVID-19 di
Kuching, semalam.

Tambah Uggah, bilangan kenalan rapat yang telah diketahui belum disaring
adalah seramai 97 orang.

“Pejabat Kesihatan Samarahan masih mengumpul semua sampel dan beberapa
sampel telah dihantar ke Makmal Kesihatan Awam Nasional (Makmal Kesihatan Awam
Kebangsaan), Kementerian Kesihatan Malaysia (KKM) melalui penerbangan komersial
yang hanya terbang dua kali seminggu.

“Sehubungan itu, JPBNS hari ini membuat keputusan bahawa semua sampel dan ujian
akan diproses di Kuching supaya kita mendapat keputusan lebih cepat selain
penerbangan komersial ke Kuala Lumpur adalah sangat terhad,” jelasnya.

Tegas Uggah, ACD itu dijalankan bagi membolehkan JPBNS mengesan kes kontak
rapat dan kontak kasual bagi kes-kes positif di kawasasn itu.

Ditanya pemberita mengenai jumlah mereka yang belum membuat saringan, Uggah
berkata pihaknya tidak mempunyai angka tersebut termasuk sebarang kes positif
dan negatif di kawasan tersebut kerana masih menunggu keputusan ujian makmal.

See author's posts


Pertemuan bersejarah Paris SG, Leipzig

RB Leipzig mengejutkan Atletico Madrid 2-1 semalam untuk mara ke peringkat separuh akhir Liga Juara-Juara UEFA buat kali pertama apabila gol kemenangan Tyler Adams pada minit ke-88 membolehkan mereka membuat temu janji dengan Paris Saint-Germain.

Atletico kelihatan seperti berjaya membawa perlawanan ke masa tambahan di Estadio Jose Alvalade apabila sepakan penalti Joao Felix menyamakan gol pembukaan Dani Olmo pada awal babak kedua.

Tetapi Adams terbukti menjadi hero untuk Leipzig, masuk sebagai pemain gantian untuk menjaringkan gol kemenangan di Lisbon setelah percubaannya terkena Stefan Savic sebelum bola masuk ke dalam gawang.

Kemenangan itu menandakan malam bersejarah buat Leipzig, yang baharu ditubuhkan 11 tahun lalu dan bermain musim pertama mereka dalam liga teratas Jerman pada 2016.

Kemaraan mereka ke separuh akhir juga meletakkan satu lagi kelebihan di kepada jurulatih mereka, Julian Nagelsmann, yang profil akan meningkat lebih jauh setelah menggulingkan Diego Simeone, salah seorang pakar taktik terbaik.

Cabaran mereka sekarang adalah untuk mengalahkan Paris SG pada Rabu, juara Perancis yang hanya bermain tiga perlawanan dalam hampir setengah tahun dan memerlukan jaringan lewat untuk mengalahkan Atalanta, Rabu lepas.

Bagi Atletico dan Simeone, ini adalah peluang yang dilepaskan untuk marah lebih jauh di Eropah pada akhir musim yang mengecewakan di Sepanyol.

Selepas kekalahan Real Madrid kepada Manchester City, hanya Barcelona yang masih kekal mengibarkan bendera Sepanyol dalam kejohanan musim ini dan mereka menghadapi cabaran hebat menentang Bayern Munich pada hari Sabtu.

Pertanyaan akan diajukan lagi mengenai masa depan Simeone, yang telah bergelut untuk mencipta pasukan Atletico yang mampu mencabar kejuaraan utama.

Kapten Leipzig, Yussuf Poulsen, 26, yang menyertai mereka pada 2013-14 ketika Leipzig berada dalam divisyen tiga Jerman, mengakui betapa besarnya pencapaian kelab dari timur Jerman itu yang disokong oleh syarikat minuman tenaga, Red Bull.

“Ini adalah kisah yang tidak mungkin anda tulis dengan lebih baik,” kata penyerang dari Denmark itu.

“Ini adalah hari yang luar biasa, saat yang hebat, kita harus menikmatinya, kemudian mempunyai permainan yang lebih baik di separuh akhir dalam tenpoh lima hari lagi.”

Poulsen berkata persiapan teliti Nagelsmann adalah kunci.

“Kami membuat persediaan dengan mencukupi, semua orang tahu apa yang harus dilakukan,” katanya.

“Tetapi kami juga mempunyai beberapa pemain di atas padang yang tidak bermain dalam Liga Juara-Juara untuk pertama kalinya,” tambahnya setelah Leipzig tersingkir di peringkat kumpulan pada 2017-18.

“Sekiranya kita bermain permainan seperti itu dua tahun lalu, itu mungkin berbeza.” – AFP

See author's posts


Tiga laporan polis diterima

TANJUNG MALIM: Polis menerima tiga laporan sepanjang tempoh kempen Pilihan Raya Kecil (PRK) Dewan Undangan Negeri (DUN) Slim, setakat ini.

Ketua Polis Daerah Muallim Supt Sulizmie Affendy Sulaiman berkata laporan pertama diterima pada Khamis lepas berhubung dakwaan gambar seorang calon bertanding pada papan iklan yang disembur dengan cat di Pusat Daerah Mengundi (PDM) Changkat Sulaiman.

“Sehingga kini polis masih meneruskan siasatan di bawah Seksyen 427 Kanun Keseksaan iaitu khianat kepada harta benda,” katanya pada sidang media di Ibu Pejabat Polis Daerah (IPD) Muallim di sini, semalam.

Beliau berkata polis juga telah merakam percakapan seorang pengadu yang membuat laporan pada Sabtu lepas berkaitan berita palsu di media sosial.

Kes itu telah diselesaikan apabila pengadu berpuas hati atas permohonan maaf pemilik media sosial yang memuat naik kenyataan itu, namun polis merujuk laporan berkenaan kepada Suruhanjaya Komunikasi dan Multimedia (SKMM), katanya.

Sulizmie Affendy berkata polis juga menerima laporan berhubung penganjuran karnival kerjaya yang berlangsung di kawasan DUN Slim dan telah merujuk perkara itu kepada Suruhanjaya Pilihan Raya (SPR) dan Suruhanjaya Pencegahan Rasuah Malaysia (SPRM).

Dalam pada itu, katanya polis menerima 101 permohonan permit ceramah melibatkan 72 daripada calon Barisan Nasional (BN) dan 29 daripada calon Bebas setakat ini.

“Daripada jumlah itu, hanya satu permohonan tidak diluluskan atas faktor lokasi ceramah yang tidak sesuai untuk menjalankan aktiviti kempen,” katanya.

Sementara itu, Sulizmie Affendy berkata pihaknya menyasarkan kesemua 267 pegawai dan anggotanya akan melaksanakan tanggungjawab pada pengundian awal hari ini di Dewan Bunga Tanjung, IPD Muallim.– Bernama

See author's posts


KPPA tegur penjawat awam isu tidak cekap

PUTRAJAYA: Ketua Pengarah Perkhidmatan Awam (KPPA)Tan Sri Mohd Khairul Adib Abd Rahman semalam menegur penjawat awam yang disifatkan oleh orang ramai masih bersikap sambil lewa dan tidak cekap dalam memberikan perkhidmatan.

“Kita dilantik untuk membantu kerajaan menyelesaikan setiap permasalahan yang dihadapi rakyat dan bukannya harapkan pangkat yang lebih tinggi kerana gaji serta elaun penjawat awam masuk (dibayar) seperti biasa. Mereka (penjawat awam) kena hargai perkara ini.

“Ingin saya ingatkan, jangan ambil sikap sambil lewa. Perlu kikis budaya lama. Penjawat awam perlu sedar apabila rakan-rakan lain (pekerja sektor swasta) berhadapan dengan ‘retrenchment’ ketika Covid-19, mereka langsung tidak terjejas,” katanya ketika berucap pada perhimpunan bulanan Jabatan Perkhidmatan Awam secara maya di sini.

Beliau juga mahu penjawat awam mengambil iktibar daripada situasi sukar yang dialami pekerja sektor swasta dan mereka yang bekerja sendiri yang kebanyakannya terjejas sumber pendapatan ketika negara berhadapan dengan krisis pandemik Covid-19.

Sehubungan itu, Khairul Adib berkata penjawat awam perlu meningkatkan mutu perkhidmatan bagi mengubah persepsi negatif masyarakat terhadap tahap kecekapan perkhidmatan awam dalam menguruskan setiap urusan.

“Tingkatkan mutu perkhidmatan dan semangat untuk tunaikan amanah yang diberikan iaitu berkhidmat kepada masyarakat bagi memastikan aspirasi kerajaan dapat dilaksanakan dengan sempurna,” katanya.

Menurutnya, jika setiap penjawat awam mengamalkan sikap berintegriti dan beramanah dalam menjalankan tugas, persepsi negatif tersebut dapat ditangkis sekali gus meningkatkan imej penjawat awam.

Bagi memastikan perkhidmatan sektor awam kekal relevan, beliau mahu penjawat awam meningkatkan ilmu dan pengetahuan, terutamanya berkaitan teknologi baharu, supaya kemahiran serta kecekapan sedia ada dapat diperkasakan selaras dengan Rangka Tindakan Ekonomi Digital yang dilancarkan awal tahun ini.

Khairul Adib juga mahu penjawat awam mengukur produktiviti penyampaian kerja masing-masing berlandaskan Rangka Tindakan Produktiviti yang memfokuskan pada produktiviti sebagai sumber pertumbuhan baharu negara.

Katanya, peningkatan produktiviti adalah hasil daripada kemajuan teknologi serta kecekapan pengurusan ekonomi secara keseluruhan. – Bernama

See author's posts


Projek Samariang Avenue dapat sambutan

KUCHING: Projek rumah mampu milik Sri Pertiwi ‘Samariang Avenue’ mendapat sambutan menggalakkan dari warga Sarawak dengan semua 90 unit telah habis ditempah sehingga kini.

Projek pertama Hornbill Network Consortium itu dilancarkan oleh Hornbil Network Consortium Sdn Bhd.

Pengarah Urusan merangkap Ketua Pegawai Eksekutifnya, Hanizam Hashim berkata projek ini yang terdiri daripada 90 unit rumah mampu milik terletak berhampiran dengan Jalan Sultan Tengah, Petrajaya, Kuching dan di hadapan Kompleks Anak Yatim Laila Taib.

“Kami telah melihat sambutan yang menggalakkan untuk projek ini dan diharapkan kami akan melancarkan fasa kedua kami pada bulan Jun tahun depan.

“Kami berharap dengan menyediakan rumah yang berkualiti dengan membawa inovasi untuk membina rumah, lebih ramai orang Sarawak akan menerima falsafah kami.

“Kami juga berharap semua yang hadir di sini akan terus menyokong kami pada masa akan datang,” katanya semasa berucap di Majlis Perasmian Pejabat Hornbill Networks Consortium Sdn Bhd anjuran Hornbill Networks Consortium di Hornbill Networks Consortium Sdn Bhd, di sini, kelmarin.

Menurut beliau, ini merupakan tahun yang mencabar bagi kebanyakan orang terutama pada masa Covid-19 ini dan pihaknya berharap agar negara dapat memenangi perang ini selama-lamanya.

“Walaupun begitu, kehidupan harus diteruskan dan kami bersyukur kerana rakan perniagaan telah menyokong dan lebih-lebih lagi Kerajaan Persekutuan dan Kerajaan Sarawak yang telah membantu kami dalam perniagaan,” ujarnya.

Tambah Hanizam, syarikat ini diasaskan oleh beliau dan Pengerusi Bukan Eksekutif, Datuk Hj Kadies Sahib dengan objektif utamanya bagi menyediakan perumahan mampu milik untuk rakyat Sarawak.

Hadir sama, Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Naroden Majais.

See author's posts


Terbuka kepada semua kaum, Lan Berambeh sungkei di Tebingan Sri Aman Rabu depan

SIMANGGANG: Penduduk tidak mengira agama dan bangsa dialu-alukan mengambil bahagian dalam program berbuka puasa beramai-ramai ‘Lan Berambeh Sungkei 2023’ di perkarangan Tebingan Sri Aman.

Jurucakap penganjur, Roziana Rosli berkata program berbuka puasa yang dianjurkan oleh Majlis Daerah Sri Aman itu berkonsepkan juadah bawaan (potluck) yang akan diadakan Rabu depan, 12 April.

Beliau mengimbau acara berbuka puasa ala berkelah beramai-ramai itu yang dimulakan pada tahun lalu.

“Kami sebagai penganjur program ‘Lan Berambeh Sungkei 2023’ ingin menjemput dan mempelawa semua penduduk tidak mengira bangsa dan agama di daerah ini untuk bersama-sama berbuka puasa secara santai di tebingan itu nanti.

“Kita bawa makanan secara potluck, bawa alas atau tikar sendiri, bawa keluarga serta sahabat dan kita bersantai bersama sambil menikmati juadah berbuka puasa.

“Kita eratkan silaturahim dan persaudaraan sesama kita dan pihak penganjur hanya menyediakan kurma dan air.

“Mari kita jadikan Simanggang sebagai contoh toleransi beragama,” katanya ketika ditemui pemberita di sini, hari ini.

Rozana berkata, program yang dimulakan seawal 2.00 petang itu bukan sahaja tertumpu dengan majlis berbuka puasa, namun pihak penganjur turut menyediakan acara lain bagi memeriahkan lagi suasana.

Antara aktiviti yang dianjurkan sebelum berbuka puasa iaitu demontrasi seni khat, pertandingan mewarna kanak-kanak, pameran agensi kerajaan dan bank, kaunter zakat fitrah, pertandingan pakaian menarik, persembahan busking dan banyak lagi.

“Saya meminta orang ramai untuk hadir dan berkumpul di pekarangan Tebingan (waterfront) Simanggang bermula 2.00 petang,” katanya.

Sebarang pertanyaan lanjut bolehlah menghubungi penganjur ditalian 010-5907634 (Anoi) atau 011-51402290 (Atiqah).

See author's posts


Masyarakat sambut baik kenyataan JPBN

KUCHING: Kenyataan Jawatankuasa Pengurusan Bencana Negeri (JPBN) Sarawak yang akan mengkaji semula arahan yang membenarkan seorang individu sahaja di dalam sebuah kenderaan semasa tempoh Perintah Kawalan Pergerakan (PKP) ini disambut baik oleh masyarakat.

Setiausaha Agung Persekutuan Perniagaan Sarawak Jonathan Chai Voon Tok berkata, sememangnya wujud situasi yang memerlukan pengecualian daripada arahan tersebut.

“Sebagai contoh, untuk pasangan suami isteri yang bekerja di sebuah syarikat yang sama dan terlibat dalam sektor atau industri penting.

“Adalah tidak praktikal untuk meminta mereka ke tempat kerja menggunakan kenderaan yang berlainan,” katanya kepada pemberita dalam satu kenyataan semalam.

Menurut Jonathan, sekiranya mereka hanya mempunyai sebuah kereta, dan jika arahan ini terus dikuatkuasakan, sudah pasti salah seorang daripada mereka terpaksa menggunakan pengangkutan alternatif.

Katanya, ada sesetengah individu juga hanya bergantung kepada pasangan mereka untuk menghantar dan menjemput mereka dari tempat kerja. Mereka akan merasa terbeban sekiranya terpaksa menggunakan pengangkutan awam yang akan meningkatkan kos perbelanjaan, katanya.

“Seperti yang dikatakan oleh Timbalan Ketua Menteri Datuk Amar Douglas Uggah Embas beberapa hari yang lalu berkenaan dengan senario yang berlaku di rumah panjang.

“Penduduk di rumah panjang mungkin tidak semua mempunyai pengangkutan sendiri dan mereka akan bergantung kepada jiran-jiran mereka untuk ditumpang ke pekan atau pasar berhampiran,” katanya.

Tambahnya, masyarakat faham akan posisi pihak polis dan pihak berkuasa yang lain untuk menguatkuasakan arahan seperti ini semasa tempoh PKP ini.

Arahan ini, katanya telah dikeluarkan bagi mengelakkan kemungkinan individu-individu yang tidak bertanggungjawab menyalahgunakan kebenaran untuk keluar dari rumah.

Namun demikian, katanya, golongan yang benar-benar memerlukan pengecualian daripada arahan ini sudah semestinya akan berterima kasih kepada kerajaan sekiranya arahan ini dapat dipertimbangkan semula.

Mungkin perkara ini boleh dipertimbangkan berdasarkan sudut kemanusiaan yang nantinya akan memberi kelegaan kepada masyarakat yang benar-benar terkesan dengan arahan ini, ujarnya.

Rabu lalu, JPBN yang dipengerusikan oleh Uggah memberitahu bahawa mereka akan mempertimbangkan berkenaan dengan arahan membenarkan seorang individu sahaja di dalam sebuah kenderaan.

Uggah dipetik berkata, memang terdapat beberapa situasi yang memerlukan lebih daripada seorang untuk keluar daripada rumah dan bersama di dalam sebuah kenderaan.

Pada asalnya, katanya, tujuan utama arahan ini dikuatkasakan adalah untuk mengekang penularan wabak COVID-19 dan dengan mengehadkan bilangan individu yang keluar daripada rumah, rantaian jangkitan wabak ini mungkin dapat diputuskan.

See author's posts